pli: Purisasaṁsaṭṭhaṁ kumārakasaṁsaṭṭhaṁ caṇḍiṁ sokāvāsaṁ sikkhamānaṁ vuṭṭhāpentī dve āpattiyo āpajjati.


layer: root

title_pli: Parivāra Bhikkhunivibhaṅga

pli: Vuṭṭhāpeti, payoge dukkaṭaṁ;


pli: vuṭṭhāpite, āpatti pācittiyassa.


pli: Mātāpitūhi vā sāmikena vā ananuññātaṁ sikkhamānaṁ vuṭṭhāpentī dve āpattiyo āpajjati.


pli: Pārivāsikachandadānena sikkhamānaṁ vuṭṭhāpentī dve āpattiyo āpajjati.


pli: Anuvassaṁ vuṭṭhāpentī dve āpattiyo āpajjati.


pli: Ekaṁ vassaṁ dve vuṭṭhāpentī dve āpattiyo āpajjati.


pli: Kumāribhūtavaggo aṭṭhamo.


pli: 4.9. Chattupāhanavagga


pli: Chattupāhanaṁ dhārentī dve āpattiyo āpajjati.


pli: Dhāreti, payoge dukkaṭaṁ;


pli: dhārite, āpatti pācittiyassa.


pli: Yānena yāyantī dve āpattiyo āpajjati.


pli: Yāyati, payoge dukkaṭaṁ;


pli: yāyite, āpatti pācittiyassa.


pli: Saṅghāṇiṁ dhārentī dve āpattiyo āpajjati.


pli: Itthālaṅkāraṁ dhārentī dve āpattiyo āpajjati.


pli: Gandhavaṇṇakena nahāyantī dve āpattiyo āpajjati.


pli: Nahāyati, payoge dukkaṭaṁ;


pli: nahānapariyosāne, āpatti pācittiyassa.


pli: Vāsitakena piññākena nahāyantī dve āpattiyo āpajjati.


pli: Bhikkhuniyā ummaddāpentī parimaddāpentī dve āpattiyo āpajjati.


pli: Ummaddāpeti, payoge dukkaṭaṁ;


pli: ummaddite, āpatti pācittiyassa.


pli: Sikkhamānāya ummaddāpentī parimaddāpentī dve āpattiyo āpajjati.


pli: Sāmaṇeriyā ummaddāpentī parimaddāpentī dve āpattiyo āpajjati.


pli: Gihiniyā ummaddāpentī parimaddāpentī dve āpattiyo āpajjati.


pli: Bhikkhussa purato anāpucchā āsane nisīdantī dve āpattiyo āpajjati.


pli: Nisīdati, payoge dukkaṭaṁ;


pli: nisinne, āpatti pācittiyassa.


pli: Anokāsakataṁ bhikkhuṁ pañhaṁ pucchantī dve āpattiyo āpajjati.


pli: Pucchati, payoge dukkaṭaṁ;


pli: pucchite, āpatti pācittiyassa.


pli: Asaṅkaccikā gāmaṁ pavisantī dve āpattiyo āpajjati.


pli: Paṭhamaṁ pādaṁ parikkhepaṁ atikkāmeti, āpatti dukkaṭassa;


pli: dutiyaṁ pādaṁ atikkāmeti, āpatti pācittiyassa.


pli: Chattupāhanavaggo navamo.


pli: Khuddakaṁ niṭṭhitaṁ.


pli: 5. Pāṭidesanīyakaṇḍa


pli: Sappiṁ viññāpetvā bhuñjantī dve āpattiyo āpajjati.


pli: Bhuñjissāmīti paṭiggaṇhāti, āpatti dukkaṭassa;


pli: ajjhohāre ajjhohāre āpatti pāṭidesanīyassa.


pli: Telaṁ viññāpetvā bhuñjantī dve āpattiyo āpajjati.


pli: Madhuṁ viññāpetvā bhuñjantī dve āpattiyo āpajjati.


pli: Phāṇitaṁ viññāpetvā bhuñjantī dve āpattiyo āpajjati.


pli: Macchaṁ viññāpetvā bhuñjantī dve āpattiyo āpajjati.


pli: Maṁsaṁ viññāpetvā bhuñjantī dve āpattiyo āpajjati.


pli: Khīraṁ viññāpetvā bhuñjantī dve āpattiyo āpajjati.


pli: Dadhiṁ viññāpetvā bhuñjantī dve āpattiyo āpajjati.


pli: Aṭṭha pāṭidesanīyā niṭṭhitā.


pli: Katāpattivāro niṭṭhito dutiyo.


pli: Bhikkhunivibhaṅga


pli: Paṭhamabhāga


pli: 2.3 Vipattivāra


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo catunnaṁ vipattīnaṁ kati vipattiyo bhajanti?


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ …pe….


pli: Dadhiṁ viññāpetvā bhuñjantiyā āpattiyo catunnaṁ vipattīnaṁ kati vipattiyo bhajanti?


pli: Dadhiṁ viññāpetvā bhuñjantiyā āpattiyo catunnaṁ vipattīnaṁ ekaṁ vipattiṁ bhajanti—


pli: ācāravipattiṁ.


pli: Vipattivāro niṭṭhito tatiyo.


pli: 2.4 Saṅgahavāra


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo sattannaṁ āpattikkhandhānaṁ katihi āpattikkhandhehi saṅgahitā?


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo sattannaṁ āpattikkhandhānaṁ tīhi āpattikkhandhehi saṅgahitā—


pli: siyā pārājikāpattikkhandhena, siyā thullaccayāpattikkhandhena, siyā dukkaṭāpattikkhandhena …pe….


pli: Dadhiṁ viññāpetvā bhuñjantiyā āpattiyo sattannaṁ āpattikkhandhānaṁ katihi āpattikkhandhehi saṅgahitā?


pli: Dadhiṁ viññāpetvā bhuñjantiyā āpattiyo sattannaṁ āpattikkhandhānaṁ dvīhi āpattikkhandhehi saṅgahitā—


pli: siyā pāṭidesanīyāpattikkhandhena, siyā dukkaṭāpattikkhandhena.


pli: Saṅgahavāro niṭṭhito catuttho.


pli: Bhikkhunivibhaṅga


pli: Paṭhamabhāga


pli: 2.5 Samuṭṭhānavāra


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo channaṁ āpattisamuṭṭhānānaṁ katihi samuṭṭhānehi samuṭṭhanti?


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca cittato ca samuṭṭhanti, na vācato …pe….


pli: Dadhiṁ viññāpetvā bhuñjantiyā āpattiyo channaṁ āpattisamuṭṭhānānaṁ katihi samuṭṭhānehi samuṭṭhanti?


pli: Dadhiṁ viññāpetvā bhuñjantiyā āpattiyo channaṁ āpattisamuṭṭhānānaṁ catūhi samuṭṭhānehi samuṭṭhanti—


pli: siyā kāyato samuṭṭhanti, na vācato na cittato;


pli: siyā kāyato ca vācato ca samuṭṭhanti, na cittato;


pli: siyā kāyato ca cittato ca samuṭṭhanti, na vācato;


pli: siyā kāyato ca vācato ca cittato ca samuṭṭhanti.


pli: Samuṭṭhānavāro niṭṭhito pañcamo.


pli: 2.6 Adhikaraṇavāra


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo catunnaṁ adhikaraṇānaṁ katamaṁ adhikaraṇaṁ?


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo catunnaṁ adhikaraṇānaṁ—āpattādhikaraṇaṁ …pe….


pli: Dadhiṁ viññāpetvā bhuñjantiyā āpattiyo catunnaṁ adhikaraṇānaṁ katamaṁ adhikaraṇaṁ?


pli: Dadhiṁ viññāpetvā bhuñjantiyā āpattiyo catunnaṁ adhikaraṇānaṁ—āpattādhikaraṇaṁ.


pli: Adhikaraṇavāro niṭṭhito chaṭṭho.


pli: Bhikkhunivibhaṅga


pli: Paṭhamabhāga


pli: 2.7 Samathavāra


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo sattannaṁ samathānaṁ katihi samathehi sammanti?


pli: Avassutāya bhikkhuniyā avassutassa purisapuggalassa kāyasaṁsaggaṁ sādiyantiyā āpattiyo sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca …pe….


pli: Dadhiṁ viññāpetvā bhuñjantiyā āpattiyo sattannaṁ samathānaṁ katihi samathehi sammanti?


pli: Dadhiṁ viññāpetvā bhuñjantiyā āpattiyo sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Samathavāro niṭṭhito sattamo.


pli: 2.8 Samuccayavāra


pli: Avassutā bhikkhunī avassutassa purisapuggalassa kāyasaṁsaggaṁ sādiyantī kati āpattiyo āpajjati?


pli: Avassutā bhikkhunī avassutassa purisapuggalassa kāyasaṁsaggaṁ sādiyantī tisso āpattiyo āpajjati.


pli: Adhakkhakaṁ ubbhajāṇumaṇḍalaṁ gahaṇaṁ sādiyati, āpatti pārājikassa;


pli: ubbhakkhakaṁ adhojāṇumaṇḍalaṁ gahaṇaṁ sādiyati, āpatti thullaccayassa;


pli: kāyapaṭibaddhaṁ gahaṇaṁ sādiyati, āpatti dukkaṭassa—


pli: avassutā bhikkhunī avassutassa purisapuggalassa kāyasaṁsaggaṁ sādiyantī imā tisso āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti?


pli: Sattannaṁ āpattikkhandhānaṁ katihi āpattikkhandhehi saṅgahitā?


pli: Channaṁ āpattisamuṭṭhānānaṁ katihi samuṭṭhānehi samuṭṭhanti?


pli: Catunnaṁ adhikaraṇānaṁ katamaṁ adhikaraṇaṁ?


pli: Sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ tīhi āpattikkhandhehi saṅgahitā—


pli: siyā pārājikāpattikkhandhena, siyā thullaccayāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca cittato ca samuṭṭhanti, na vācato.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca …pe….


pli: Dadhiṁ viññāpetvā bhuñjantī kati āpattiyo āpajjati?


pli: Dadhiṁ viññāpetvā bhuñjantī dve āpattiyo āpajjati.


pli: Bhuñjissāmīti paṭiggaṇhāti, āpatti dukkaṭassa;


pli: ajjhohāre ajjhohāre āpatti pāṭidesanīyassa—


pli: dadhiṁ viññāpetvā bhuñjantī imā dve āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti?


pli: Sattannaṁ āpattikkhandhānaṁ katihi āpattikkhandhehi saṅgahitā?


pli: Channaṁ āpattisamuṭṭhānānaṁ katihi samuṭṭhānehi samuṭṭhanti?


pli: Catunnaṁ adhikaraṇānaṁ katamaṁ adhikaraṇaṁ?


pli: Sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ ekaṁ vipattiṁ bhajanti—


pli: ācāravipattiṁ.


pli: Sattannaṁ āpattikkhandhānaṁ dvīhi āpattikkhandhehi saṅgahitā—


pli: siyā pāṭidesanīyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ catūhi samuṭṭhānehi samuṭṭhanti—


pli: siyā kāyato samuṭṭhanti na vācato na cittato,


pli: siyā kāyato ca vācato ca samuṭṭhanti na cittato,


pli: siyā kāyato ca cittato ca samuṭṭhanti na vācato,


pli: siyā kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Samuccayavāro niṭṭhito aṭṭhamo.


pli: Bhikkhunivibhaṅga


pli: Dutiyabhāga


pli: 2.9 Katthapaññattivāra


pli: 1. Pārājikakaṇḍa


pli: Yaṁ tena bhagavatā jānatā passatā arahatā sammāsambuddhena kāyasaṁsaggaṁ sādiyanapaccayā pārājikaṁ kattha paññattaṁ?


pli: Kaṁ ārabbha?


pli: Kismiṁ vatthusmiṁ …pe…


pli: kenābhatanti?


pli: Yaṁ tena bhagavatā jānatā passatā arahatā sammāsambuddhena kāyasaṁsaggaṁ sādiyanapaccayā pārājikaṁ kattha paññattanti?


pli: Sāvatthiyaṁ paññattaṁ.


pli: Kaṁ ārabbhāti?


pli: Sundarīnandaṁ bhikkhuniṁ ārabbha.


pli: Kismiṁ vatthusminti?


pli: Sundarīnandā bhikkhunī avassutā avassutassa purisapuggalassa kāyasaṁsaggaṁ sādiyi, tasmiṁ vatthusmiṁ.


pli: Atthi tattha paññatti, anupaññatti, anuppannapaññattīti?


pli: Ekā paññatti.


pli: Anupaññatti anuppannapaññatti tasmiṁ natthi.


pli: Sabbatthapaññatti, padesapaññattīti?


pli: Sabbatthapaññatti.


pli: Asādhāraṇapaññatti.


pli: Ekatopaññatti, ubhatopaññattīti?


pli: Ekatopaññatti.


pli: Catunnaṁ pātimokkhuddesānaṁ katthogadhaṁ kattha pariyāpannanti?


pli: Nidānogadhaṁ nidānapariyāpannaṁ?


pli: Katamena uddesena uddesaṁ āgacchatīti?


pli: Dutiyena uddesena uddesaṁ āgacchati.


pli: Catunnaṁ vipattīnaṁ katamā vipattīti?


pli: Sīlavipatti.


pli: Sattannaṁ āpattikkhandhānaṁ katamo āpattikkhandhoti?


pli: Pārājikāpattikkhandho.


pli: Channaṁ āpattisamuṭṭhānānaṁ katihi samuṭṭhānehi samuṭṭhātīti?


pli: Ekena samuṭṭhānena samuṭṭhāti—


pli: kāyato ca cittato ca samuṭṭhāti, na vācato …pe…


pli: kenābhatanti?


pli: Paramparābhataṁ—


pli: Upāli dāsako ceva,


pli: soṇako siggavo tathā;


pli: Moggaliputtena pañcamā,


pli: ete jambusirivhaye.


pli: Ete nāgā mahāpaññā,


pli: Vinayaññū maggakovidā;


pli: Vinayaṁ dīpe pakāsesuṁ,


pli: Piṭakaṁ tambapaṇṇiyāti.


pli: Vajjappaṭicchādanapaccayā pārājikaṁ kattha paññattanti?


pli: Sāvatthiyaṁ paññattaṁ.


pli: Kaṁ ārabbhāti?


pli: Thullanandaṁ bhikkhuniṁ ārabbha.


pli: Kismiṁ vatthusminti?


pli: Thullanandā bhikkhunī jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodesi na gaṇassa ārocesi, tasmiṁ vatthusmiṁ.


pli: Ekā paññatti.


pli: Channaṁ āpattisamuṭṭhānānaṁ ekena samuṭṭhānena samuṭṭhāti—


pli: dhuranikkhepe …pe….


pli: Yāvatatiyaṁ samanubhāsanāya na paṭinissajjanapaccayā pārājikaṁ kattha paññattanti?


pli: Thullanandā bhikkhunī samaggena saṅghena ukkhittaṁ ariṭṭhaṁ bhikkhuṁ gaddhabādhipubbaṁ anuvatti, tasmiṁ vatthusmiṁ.


pli: Aṭṭhamaṁ vatthuṁ paripūraṇapaccayā pārājikaṁ kattha paññattanti?


pli: Chabbaggiyā bhikkhuniyo ārabbha.


pli: Chabbaggiyā bhikkhuniyo aṭṭhamaṁ vatthuṁ paripūresuṁ, tasmiṁ vatthusmiṁ.


pli: Pārājikā niṭṭhitā.


pli: 2. Saṅghādisesakaṇḍādi


pli: Yaṁ tena bhagavatā jānatā passatā arahatā sammāsambuddhena ussayavādikāya bhikkhuniyā aḍḍaṁ karaṇapaccayā saṅghādiseso kattha paññatto?


pli: Kaṁ ārabbha?


pli: Kismiṁ vatthusmiṁ …pe…


pli: kenābhatanti?


pli: Yaṁ tena bhagavatā jānatā passatā arahatā sammāsambuddhena ussayavādikāya bhikkhuniyā aḍḍaṁ karaṇapaccayā saṅghādiseso kattha paññattoti?


pli: Sāvatthiyaṁ paññatto.


pli: Kaṁ ārabbhāti?


pli: Thullanandaṁ bhikkhuniṁ ārabbha.


pli: Kismiṁ vatthusminti?


pli: Thullanandā bhikkhunī ussayavādikā vihari, tasmiṁ vatthusmiṁ.


pli: Atthi tattha paññatti, anupaññatti, anuppannapaññattīti?


pli: Ekā paññatti.


pli: Anupaññatti anuppannapaññatti tasmiṁ natthi.


pli: Sabbatthapaññatti, padesapaññattīti?


pli: Sabbatthapaññatti.


pli: Asādhāraṇapaññatti.


pli: Ekatopaññatti, ubhatopaññattīti?


pli: Ekatopaññatti.


pli: Catunnaṁ pātimokkhuddesānaṁ katthogadhaṁ kattha pariyāpannanti?


pli: Nidānogadhaṁ nidānapariyāpannaṁ.


pli: Katamena uddesena uddesaṁ āgacchatīti?


pli: Tatiyena uddesena uddesaṁ āgacchati.


pli: Catunnaṁ vipattīnaṁ katamā vipattīti?


pli: Sīlavipatti.


pli: Sattannaṁ āpattikkhandhānaṁ katamo āpattikkhandhoti?


pli: Saṅghādisesāpattikkhandho.


pli: Channaṁ āpattisamuṭṭhānānaṁ katihi samuṭṭhānehi samuṭṭhātīti?


pli: Dvīhi samuṭṭhānehi samuṭṭhāti—


pli: siyā kāyato ca vācato ca samuṭṭhāti, na cittato;


pli: siyā kāyato ca vācato ca cittato ca samuṭṭhāti …pe…


pli: kenābhatanti?


pli: Paramparābhataṁ—


pli: Upāli dāsako ceva,


pli: soṇako siggavo tathā;


pli: Moggaliputtena pañcamā,


pli: ete jambusirivhaye.


pli: Ete nāgā mahāpaññā,


pli: Vinayaññū maggakovidā;


pli: Vinayaṁ dīpe pakāsesuṁ,


pli: Piṭakaṁ tambapaṇṇiyāti.


pli: Coriṁ vuṭṭhāpanapaccayā saṅghādiseso kattha paññattoti?


pli: Sāvatthiyaṁ paññatto.


pli: Kaṁ ārabbhāti?


pli: Thullanandaṁ bhikkhuniṁ ārabbha.


pli: Kismiṁ vatthusminti?


pli: Thullanandā bhikkhunī coriṁ vuṭṭhāpesi, tasmiṁ vatthusmiṁ.


pli: Ekā paññatti.


pli: Channaṁ āpattisamuṭṭhānānaṁ dvīhi samuṭṭhānehi samuṭṭhāti—


pli: siyā vācato ca cittato ca samuṭṭhāti, na kāyato;


pli: siyā kāyato ca vācato ca cittato ca samuṭṭhāti …pe….


pli: Ekā gāmantaraṁ gamanapaccayā saṅghādiseso kattha paññattoti?


pli: Aññataraṁ bhikkhuniṁ ārabbha.


pli: Aññatarā bhikkhunī ekā gāmantaraṁ gacchi, tasmiṁ vatthusmiṁ.


pli: Ekā paññatti, tisso anupaññattiyo.


pli: Channaṁ āpattisamuṭṭhānānaṁ ekena samuṭṭhānena samuṭṭhāti—


pli: paṭhamapārājike …pe….


pli: Samaggena saṅghena ukkhittaṁ bhikkhuniṁ dhammena vinayena satthusāsanena anapaloketvā kārakasaṅghaṁ anaññāya gaṇassa chandaṁ osāraṇapaccayā saṅghādiseso kattha paññattoti?


pli: Thullanandā bhikkhunī samaggena saṅghena ukkhittaṁ bhikkhuniṁ dhammena vinayena satthusāsanena anapaloketvā kārakasaṅghaṁ anaññāya gaṇassa chandaṁ osāresi, tasmiṁ vatthusmiṁ.


pli: dhuranikkhepe …pe….


pli: Avassutāya bhikkhuniyā avassutassa purisapuggalassa hatthato khādanīyaṁ vā bhojanīyaṁ vā sahatthā paṭiggahetvā bhuñjanapaccayā saṅghādiseso kattha paññattoti?


pli: Sāvatthiyaṁ paññatto.


pli: Kaṁ ārabbhāti?


pli: Sundarīnandaṁ bhikkhuniṁ ārabbha.


pli: Kismiṁ vatthusminti?


pli: Sundarīnandā bhikkhunī avassutā avassutassa purisapuggalassa hatthato āmisaṁ paṭiggahesi, tasmiṁ vatthusmiṁ.


pli: Ekā paññatti.


pli: “Kiṁ te, ayye, eso purisapuggalo karissati avassuto vā anavassuto vā, yato tvaṁ anavassutā. Iṅgha, ayye, yaṁ te eso purisapuggalo deti khādanīyaṁ vā bhojanīyaṁ vā taṁ tvaṁ sahatthā paṭiggahetvā khāda vā bhuñja vā”ti uyyojanapaccayā saṅghādiseso kattha paññattoti?


pli: Aññatarā bhikkhunī—“kiṁ te, ayye, eso purisapuggalo karissati avassuto vā anavassuto vā, yato tvaṁ anavassutā. Iṅgha, ayye, yaṁ te eso purisapuggalo deti khādanīyaṁ vā bhojanīyaṁ vā taṁ tvaṁ sahatthā paṭiggahetvā khāda vā bhuñja vā”ti uyyojesi, tasmiṁ vatthusmiṁ.


pli: Channaṁ āpattisamuṭṭhānānaṁ tīhi samuṭṭhānehi samuṭṭhāti …pe….


pli: Kupitāya anattamanāya bhikkhuniyā yāvatatiyaṁ samanubhāsanāya na paṭinissajjanapaccayā saṅghādiseso kattha paññattoti?


pli: Caṇḍakāḷiṁ bhikkhuniṁ ārabbha.


pli: Caṇḍakāḷī bhikkhunī kupitā anattamanā evaṁ avaca—“buddhaṁ paccācikkhāmi, dhammaṁ paccācikkhāmi, saṅghaṁ paccācikkhāmi, sikkhaṁ paccācikkhāmī”ti, tasmiṁ vatthusmiṁ.


pli: Channaṁ āpattisamuṭṭhānānaṁ ekena samuṭṭhānena samuṭṭhāti—


pli: Kismiñcideva adhikaraṇe paccākatāya bhikkhuniyā yāvatatiyaṁ samanubhāsanāya na paṭinissajjanapaccayā saṅghādiseso kattha paññattoti?


pli: Caṇḍakāḷī bhikkhunī kismiñcideva adhikaraṇe paccākatā kupitā anattamanā evaṁ avaca—“chandagāminiyo ca bhikkhuniyo, dosagāminiyo ca bhikkhuniyo, mohagāminiyo ca bhikkhuniyo, bhayagāminiyo ca bhikkhuniyo”ti, tasmiṁ vatthusmiṁ.


pli: dhuranikkhepe …pe….


pli: Saṁsaṭṭhānaṁ bhikkhunīnaṁ yāvatatiyaṁ samanubhāsanāya na paṭinissajjanapaccayā saṅghādiseso kattha paññattoti?


pli: Sāvatthiyaṁ paññatto.


pli: Kaṁ ārabbhāti?


pli: Sambahulā bhikkhuniyo ārabbha.


pli: Kismiṁ vatthusminti?


pli: Sambahulā bhikkhuniyo saṁsaṭṭhā vihariṁsu, tasmiṁ vatthusmiṁ.


pli: Ekā paññatti.


pli: “Saṁsaṭṭhāva, ayye, tumhe viharatha. Mā tumhe nānā viharitthā”ti uyyojentiyā yāvatatiyaṁ samanubhāsanāya na paṭinissajjanapaccayā saṅghādiseso kattha paññattoti?


pli: Thullanandaṁ bhikkhuniṁ ārabbha.


pli: Thullanandā bhikkhunī—“saṁsaṭṭhāva, ayye, tumhe viharatha. Mā tumhe nānā viharitthā”ti uyyojesi, tasmiṁ vatthusmiṁ.


pli: Dadhiṁ viññāpetvā bhuñjanapaccayā pāṭidesanīyaṁ kattha paññattanti?


pli: Sāvatthiyaṁ paññattaṁ.


pli: Chabbaggiyā bhikkhuniyo ārabbha.


pli: Chabbaggiyā bhikkhuniyo dadhiṁ viññāpetvā bhuñjiṁsu, tasmiṁ vatthusmiṁ.


pli: Ekā paññatti, ekā anupaññatti.


pli: Channaṁ āpattisamuṭṭhānānaṁ catūhi samuṭṭhānehi samuṭṭhāti …pe….


pli: Katthapaññattivāro niṭṭhito paṭhamo.


title_pli: Parivāra 20. Sedamocanagāthā

pli: Parivāra


pli: 20. Sedamocanagāthā


pli: 1. Avippavāsapañhā


pli: Asaṁvāso bhikkhūhi ca bhikkhunīhi ca,


pli: Sambhogo ekacco tahiṁ na labbhati;


pli: Avippavāsena anāpatti,


pli: Pañhā mesā kusalehi cintitā.


pli: Avissajjiyaṁ avebhaṅgiyaṁ,


pli: Pañca vuttā mahesinā;


pli: Dasa puggale na vadāmi,


pli: Ekādasa vivajjiya;


pli: Vuḍḍhaṁ vandantassa āpatti,


pli: Na ukkhittako na ca pana pārivāsiko,


pli: Na saṅghabhinno na ca pana pakkhasaṅkanto;


pli: Samānasaṁvāsakabhūmiyā ṭhito,


pli: Kathaṁ nu sikkhāya asādhāraṇo siyā;


pli: Upeti dhammaṁ paripucchamāno,


pli: Kusalaṁ atthūpasañhitaṁ;


pli: Na jīvati na mato na nibbuto,


pli: Taṁ puggalaṁ katamaṁ vadanti buddhā;


pli: Ubbhakkhake na vadāmi,


pli: Adho nābhiṁ vivajjiya;


pli: Methunadhammapaccayā,


pli: Kathaṁ pārājiko siyā;


pli: Pañhā mesā kusalehi cintitā.


pli: Bhikkhu saññācikāya kuṭiṁ karoti,


pli: Adesitavatthukaṁ pamāṇātikkantaṁ;


pli: Sārambhaṁ aparikkamanaṁ anāpatti,


pli: Desitavatthukaṁ pamāṇikaṁ;


pli: Anārambhaṁ saparikkamanaṁ āpatti,


pli: Na kāyikaṁ kiñci payogamācare,


pli: Na cāpi vācāya pare bhaṇeyya;


pli: Āpajjeyya garukaṁ chejjavatthuṁ,


pli: Na kāyikaṁ vācasikañca kiñci,


pli: Manasāpi santo na kareyya pāpaṁ;


pli: So nāsito kinti sunāsito bhave,


pli: Anālapanto manujena kenaci,


pli: Vācāgiraṁ no ca pare bhaṇeyya;


pli: Āpajjeyya vācasikaṁ na kāyikaṁ,


pli: Sikkhāpadā buddhavarena vaṇṇitā,


pli: Saṅghādisesā caturo bhaveyyuṁ;


pli: Āpajjeyya ekapayogena sabbe,


pli: Pañhā mesā kusalehi cintitā.


pli: Ubho ekato upasampannā,


pli: Ubhinnaṁ hatthato cīvaraṁ paṭiggaṇheyya;


pli: Siyā āpattiyo nānā,


pli: Caturo janā saṁvidhāya,


pli: Garubhaṇḍaṁ avāharuṁ;


pli: Tayo pārājikā eko na pārājiko,


pli: 2. Pārājikādipañhā


pli: Itthī ca abbhantare siyā,


pli: Bhikkhu ca bahiddhā siyā;


pli: Chiddaṁ tasmiṁ ghare natthi,


pli: Methunadhammapaccayā;


pli: Kathaṁ pārājiko siyā,


pli: Telaṁ madhuṁ phāṇitañcāpi sappiṁ,


pli: Sāmaṁ gahetvāna nikkhipeyya;


pli: Avītivatte sattāhe,


pli: Sati paccaye paribhuñjantassa āpatti;


pli: Pañhā mesā kusalehi cintitā.


pli: Nissaggiyena āpatti,


pli: Suddhakena pācittiyaṁ;


pli: Āpajjantassa ekato,


pli: Bhikkhū siyā vīsatiyā samāgatā,


pli: Kammaṁ kareyyuṁ samaggasaññino;


pli: Bhikkhu siyā dvādasayojane ṭhito,


pli: Kammañca taṁ kuppeyya vaggapaccayā;


pli: Padavītihāramattena vācāya bhaṇitena ca,


pli: Sabbāni garukāni sappaṭikammāni;


pli: Catusaṭṭhi āpattiyo āpajjeyya ekato,


pli: Nivattho antaravāsakena,


pli: Diguṇaṁ saṅghāṭiṁ pāruto;


pli: Sabbāni tāni nissaggiyāni honti,


pli: Na cāpi ñatti na ca pana kammavācā,


pli: Na cehi bhikkhūti jino avoca;


pli: Saraṇagamanampi na tassa atthi,


pli: Upasampadā cassa akuppā;


pli: Pañhā mesā kusalehi cintitā.


pli: Itthiṁ hane na mātaraṁ,


pli: Purisañca na pitaraṁ hane;


pli: Haneyya anariyaṁ mando,


pli: Tena cānantaraṁ phuse;


pli: Itthiṁ hane ca mātaraṁ,


pli: Purisañca pitaraṁ hane;


pli: Mātaraṁ pitaraṁ hantvā,


pli: Na tenānantaraṁ phuse;


pli: Acodayitvā assārayitvā,


pli: Asammukhībhūtassa kareyya kammaṁ;


pli: Katañca kammaṁ sukataṁ bhaveyya,


pli: Kārako ca saṅgho anāpattiko siyā;


pli: Codayitvā sārayitvā,


pli: Sammukhībhūtassa kareyya kammaṁ;


pli: Katañca kammaṁ akataṁ bhaveyya,


pli: Kārako ca saṅgho sāpattiko siyā;


pli: Pañhā mesā kusalehi cintitā.


pli: Chindantassa āpatti,


pli: Chindantassa anāpatti;


pli: Chādentassa āpatti,


pli: Chādentassa anāpatti;


pli: Saccaṁ bhaṇanto garukaṁ,


pli: Musā ca lahu bhāsato;


pli: Musā bhaṇanto garukaṁ,


pli: Saccañca lahu bhāsato;


pli: 3. Pācittiyādipañhā


pli: Adhiṭṭhitaṁ rajanāya rattaṁ,


pli: Kappakatampi santaṁ;


pli: Paribhuñjantassa āpatti,


pli: Atthaṅgate sūriye bhikkhu maṁsāni khādati,


pli: Na ummattako na ca pana khittacitto;


pli: Na cāpi so vedanāṭṭo bhaveyya,


pli: Na cassa hoti āpatti;


pli: So ca dhammo sugatena desito,


pli: Pañhā mesā kusalehi cintitā.


pli: Na rattacitto na ca pana theyyacitto,


pli: Na cāpi so paraṁ maraṇāya cetayi;


pli: Salākaṁ dentassa hoti chejjaṁ,


pli: Paṭiggaṇhantassa thullaccayaṁ;


pli: Na cāpi āraññakaṁ sāsaṅkasammataṁ,


pli: Na cāpi saṅghena sammuti dinnā;


pli: Na cassa kathinaṁ atthataṁ tattheva,


pli: Cīvaraṁ nikkhipitvā gaccheyya aḍḍhayojanaṁ;


pli: Tattheva aruṇaṁ uggacchantassa anāpatti,


pli: Kāyikāni na vācasikāni,


pli: Sabbāni nānāvatthukāni;


pli: Apubbaṁ acarimaṁ āpajjeyya ekato,


pli: Vācasikāni na kāyikāni,


pli: Tissitthiyo methunaṁ taṁ na seve,


pli: Tayo purise tayo anariyapaṇḍake;


pli: Na cācare methunaṁ byañjanasmiṁ,


pli: Chejjaṁ siyā methunadhammapaccayā;


pli: Pañhā mesā kusalehi cintitā.


pli: Mātaraṁ cīvaraṁ yāce,


pli: No ca saṅghe pariṇataṁ;


pli: Kenassa hoti āpatti,


pli: Anāpatti ca ñātake;


pli: Kuddho ārādhako hoti,


pli: Kuddho hoti garahiyo;


pli: Atha ko nāma so dhammo,


pli: Yena kuddho pasaṁsiyo;


pli: Tuṭṭho ārādhako hoti,


pli: Tuṭṭho hoti garahiyo;


pli: Yena tuṭṭho garahiyo;


pli: Saṅghādisesaṁ thullaccayaṁ,


pli: Pācittiyaṁ pāṭidesanīyaṁ;


pli: Dukkaṭaṁ āpajjeyya ekato,


pli: Ubho paripuṇṇavīsativassā,


pli: Ubhinnaṁ ekupajjhāyo;


pli: Ekācariyo ekā kammavācā,


pli: Eko upasampanno eko anupasampanno;


pli: Pañhā mesā kusalehi cintitā.


pli: Akappakataṁ nāpi rajanāya rattaṁ,


pli: Tena nivattho yena kāmaṁ vajeyya;


pli: Na cassa hoti āpatti,


pli: So ca dhammo sugatena desito;


pli: Na deti na paṭiggaṇhāti,


pli: Paṭiggaho tena na vijjati;


pli: Āpajjati garukaṁ na lahukaṁ,


pli: Tañca paribhogapaccayā;


pli: Āpajjati lahukaṁ na garukaṁ,


pli: Āpajjati garukaṁ sāvasesaṁ,


pli: Chādeti anādariyaṁ paṭicca;


pli: Na bhikkhunī no ca phuseyya vajjaṁ,


pli: Sedamocanagāthā niṭṭhitā.


pli: Tassuddānaṁ


pli: Asaṁvāso avissajji,


pli: Dasa ca anukkhittako;


pli: Upeti dhammaṁ ubbhakkhakaṁ,


pli: Tato saññācikā ca dve.


pli: Na kāyikañca garukaṁ,


pli: na kāyikaṁ na vācasikaṁ;


pli: Anālapanto sikkhā ca,


pli: ubho ca caturo janā.


pli: Itthī telañca nissaggi,


pli: bhikkhu ca padavītiyo;


pli: Nivattho ca na ca ñatti,


pli: na mātaraṁ pitaraṁ hane.


pli: Acodayitvā codayitvā,


pli: chindantaṁ saccameva ca;


pli: Adhiṭṭhitañcatthaṅgate,


pli: na rattaṁ na cāraññakaṁ.


pli: Kāyikā vācasikā ca,


pli: tissitthī cāpi mātaraṁ;


pli: Kuddho ārādhako tuṭṭho,


pli: saṅghādisesā ca ubho.


pli: Akappakataṁ na deti,


pli: Na detāpajjatī garuṁ;


pli: Sedamocanikā gāthā,


pli: Pañhā viññūhi vibhāvitāti.


title_pli: Parivāra 21. Pañcavagga

pli: 21. Pañcavagga


pli: 1. Kammavagga


pli: Cattāri kammāni.


pli: Apalokanakammaṁ, ñattikammaṁ, ñattidutiyakammaṁ, ñatticatutthakammaṁ—


pli: imāni cattāri kammāni.


pli: Katihākārehi vipajjanti?


pli: Imāni cattāri kammāni pañcahākārehi vipajjanti—


pli: vatthuto vā ñattito vā anussāvanato vā sīmato vā parisato vā.


pli: Kathaṁ vatthuto kammāni vipajjanti?


pli: Sammukhākaraṇīyaṁ kammaṁ asammukhā karoti, vatthuvipannaṁ adhammakammaṁ;


pli: paṭipucchākaraṇīyaṁ kammaṁ appaṭipucchā karoti, vatthuvipannaṁ adhammakammaṁ;


pli: paṭiññāya karaṇīyaṁ kammaṁ appaṭiññāya karoti, vatthuvipannaṁ adhammakammaṁ;


pli: sativinayārahassa amūḷhavinayaṁ deti, vatthuvipannaṁ adhammakammaṁ;


pli: amūḷhavinayārahassa tassapāpiyasikākammaṁ karoti, vatthuvipannaṁ adhammakammaṁ;


pli: tassapāpiyasikākammārahassa tajjanīyakammaṁ karoti, vatthuvipannaṁ adhammakammaṁ;


pli: tajjanīyakammārahassa niyassakammaṁ karoti, vatthuvipannaṁ adhammakammaṁ;


pli: niyassakammārahassa pabbājanīyakammaṁ karoti, vatthuvipannaṁ adhammakammaṁ;


pli: pabbājanīyakammārahassa paṭisāraṇīyakammaṁ karoti, vatthuvipannaṁ adhammakammaṁ;


pli: paṭisāraṇīyakammārahassa ukkhepanīyakammaṁ karoti, vatthuvipannaṁ adhammakammaṁ;


pli: ukkhepanīyakammārahassa parivāsaṁ deti, vatthuvipannaṁ adhammakammaṁ;


pli: parivāsārahaṁ mūlāya paṭikassati, vatthuvipannaṁ adhammakammaṁ;


pli: mūlāyapaṭikassanārahassa mānattaṁ deti, vatthuvipannaṁ adhammakammaṁ;


pli: mānattārahaṁ abbheti, vatthuvipannaṁ adhammakammaṁ;


pli: abbhānārahaṁ upasampādeti, vatthuvipannaṁ adhammakammaṁ;


pli: anuposathe uposathaṁ karoti, vatthuvipannaṁ adhammakammaṁ;


pli: apavāraṇāya pavāreti, vatthuvipannaṁ adhammakammaṁ.


pli: Evaṁ vatthuto kammāni vipajjanti.


pli: Kathaṁ ñattito kammāni vipajjanti?


pli: Pañcahākārehi ñattito kammāni vipajjanti—


pli: vatthuṁ na parāmasati, saṅghaṁ na parāmasati, puggalaṁ na parāmasati, ñattiṁ na parāmasati, pacchā vā ñattiṁ ṭhapeti—


pli: imehi pañcahākārehi ñattito kammāni vipajjanti.


pli: Kathaṁ anussāvanato kammāni vipajjanti?


pli: Pañcahākārehi anussāvanato kammāni vipajjanti—


pli: vatthuṁ na parāmasati, saṅghaṁ na parāmasati, puggalaṁ na parāmasati, sāvanaṁ hāpeti, akāle vā sāveti—


pli: imehi pañcahākārehi anussāvanato kammāni vipajjanti.


pli: Kathaṁ sīmato kammāni vipajjanti?


pli: Ekādasahi ākārehi sīmato kammāni vipajjanti—


pli: atikhuddakaṁ sīmaṁ sammannati, atimahatiṁ sīmaṁ sammannati, khaṇḍanimittaṁ sīmaṁ sammannati, chāyānimittaṁ sīmaṁ sammannati, animittaṁ sīmaṁ sammannati, bahisīme ṭhito sīmaṁ sammannati, nadiyā sīmaṁ sammannati, samudde sīmaṁ sammannati, jātassare sīmaṁ sammannati, sīmāya sīmaṁ sambhindati, sīmāya sīmaṁ ajjhottharati—


pli: imehi ekādasahi ākārehi sīmato kammāni vipajjanti.


pli: Kathaṁ parisato kammāni vipajjanti?


pli: Dvādasahi ākārehi parisato kammāni vipajjanti—


pli: catuvaggakaraṇe kamme yāvatikā bhikkhū kammapattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti, catuvaggakaraṇe kamme yāvatikā bhikkhū kammapattā te āgatā honti, chandārahānaṁ chando anāhaṭo hoti, sammukhībhūtā paṭikkosanti, catuvaggakaraṇe kamme yāvatikā bhikkhū kammapattā te āgatā honti, chandārahānaṁ chando āhaṭo hoti, sammukhībhūtā paṭikkosanti.


pli: Pañcavaggakaraṇe kamme …pe…


pli: dasavaggakaraṇe kamme …pe…


pli: vīsativaggakaraṇe kamme yāvatikā bhikkhū kammapattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti, vīsativaggakaraṇe kamme yāvatikā bhikkhū kammapattā te āgatā honti, chandārahānaṁ chando anāhaṭo hoti, sammukhībhūtā paṭikkosanti, vīsativaggakaraṇe kamme yāvatikā bhikkhū kammapattā te āgatā honti, chandārahānaṁ chando āhaṭo hoti, sammukhībhūtā paṭikkosanti—


pli: imehi dvādasahi ākārehi parisato kammāni vipajjanti.


pli: Catuvaggakaraṇe kamme cattāro bhikkhū pakatattā kammapattā, avasesā pakatattā chandārahā.


pli: Yassa saṅgho kammaṁ karoti so neva kammapatto nāpi chandāraho, api ca kammāraho.


pli: Pañcavaggakaraṇe kamme pañca bhikkhū pakatattā kammapattā, avasesā pakatattā chandārahā.


pli: Dasavaggakaraṇe kamme dasa bhikkhū pakatattā kammapattā, avasesā pakatattā chandārahā.


pli: Vīsativaggakaraṇe kamme vīsati bhikkhū pakatattā kammapattā, avasesā pakatattā chandārahā.


pli: Cattāri kammāni—


pli: apalokanakammaṁ, ñattikammaṁ, ñattidutiyakammaṁ, ñatticatutthakammaṁ.


pli: Imāni cattāri kammāni katihākārehi vipajjanti?


pli: Imāni cattāri kammāni pañcahākārehi vipajjanti—


pli: vatthuto vā ñattito vā anussāvanato vā sīmato vā parisato vā.


pli: Kathaṁ vatthuto kammāni vipajjanti?


pli: Paṇḍakaṁ upasampādeti, vatthuvipannaṁ adhammakammaṁ.


pli: Theyyasaṁvāsakaṁ upasampādeti, vatthuvipannaṁ adhammakammaṁ.


pli: Titthiyapakkantakaṁ upasampādeti, vatthuvipannaṁ adhammakammaṁ.


pli: Tiracchānagataṁ upasampādeti, vatthuvipannaṁ adhammakammaṁ.


pli: Mātughātakaṁ upasampādeti, vatthuvipannaṁ adhammakammaṁ.


pli: Pitughātakaṁ upasampādeti, vatthuvipannaṁ adhammakammaṁ.


pli: Arahantaghātakaṁ upasampādeti, vatthuvipannaṁ adhammakammaṁ.


pli: Bhikkhunidūsakaṁ upasampādeti, vatthuvipannaṁ adhammakammaṁ.


pli: Saṅghabhedakaṁ upasampādeti, vatthuvipannaṁ adhammakammaṁ.


pli: Lohituppādakaṁ upasampādeti, vatthuvipannaṁ adhammakammaṁ.


pli: Ubhatobyañjanaṁ upasampādeti, vatthuvipannaṁ adhammakammaṁ.


pli: Ūnavīsativassaṁ puggalaṁ upasampādeti, vatthuvipannaṁ adhammakammaṁ.


pli: Evaṁ vatthuto kammāni vipajjanti.


pli: Kathaṁ ñattito kammāni vipajjanti?


pli: Pañcahākārehi ñattito kammāni vipajjanti.


pli: Vatthuṁ na parāmasati, saṅghaṁ na parāmasati, puggalaṁ na parāmasati, ñattiṁ na parāmasati, pacchā vā ñattiṁ ṭhapeti—


pli: imehi pañcahākārehi ñattito kammāni vipajjanti.


pli: Kathaṁ anussāvanato kammāni vipajjanti?


pli: Pañcahākārehi anussāvanato kammāni vipajjanti—


pli: vatthuṁ na parāmasati, saṅghaṁ na parāmasati, puggalaṁ na parāmasati, sāvanaṁ hāpeti, akāle vā sāveti—


pli: imehi pañcahākārehi anussāvanato kammāni vipajjanti.


pli: Kathaṁ sīmato kammāni vipajjanti?


pli: Ekādasahi ākārehi sīmato kammāni vipajjanti.


pli: Atikhuddakaṁ sīmaṁ sammannati, atimahatiṁ sīmaṁ sammannati, khaṇḍanimittaṁ sīmaṁ sammannati, chāyānimittaṁ sīmaṁ sammannati, animittaṁ sīmaṁ sammannati, bahisīme ṭhito sīmaṁ sammannati, nadiyā sīmaṁ sammannati, samudde sīmaṁ sammannati, jātassare sīmaṁ sammannati, sīmāya sīmaṁ sambhindati, sīmāya sīmaṁ ajjhottharati—


pli: imehi ekādasahi ākārehi sīmato kammāni vipajjanti.


pli: Kathaṁ parisato kammāni vipajjanti?


pli: Dvādasahi ākārehi parisato kammāni vipajjanti—


pli: catuvaggakaraṇe kamme yāvatikā bhikkhū kammapattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti, catuvaggakaraṇe kamme yāvatikā bhikkhū kammapattā te āgatā honti, chandārahānaṁ chando anāhaṭo hoti, sammukhībhūtā paṭikkosanti. Catuvaggakaraṇe kamme yāvatikā bhikkhū kammapattā te āgatā honti, chandārahānaṁ chando āhaṭo hoti, sammukhībhūtā paṭikkosanti.


pli: Pañcavaggakaraṇe kamme …pe…


pli: dasavaggakaraṇe kamme …pe…


pli: vīsativaggakaraṇe kamme yāvatikā bhikkhū kammapattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti.


pli: Vīsativaggakaraṇe kamme yāvatikā bhikkhū kammapattā te āgatā honti, chandārahānaṁ chando anāhaṭo hoti, sammukhībhūtā paṭikkosanti. Vīsativaggakaraṇe kamme yāvatikā bhikkhū kammapattā te āgatā honti, chandārahānaṁ chando āhaṭo hoti, sammukhībhūtā paṭikkosanti—imehi dvādasahi ākārehi parisato kammāni vipajjanti.


pli: Apalokanakammaṁ kati ṭhānāni gacchati?


pli: Ñattikammaṁ kati ṭhānāni gacchati?


pli: Ñattidutiyakammaṁ kati ṭhānāni gacchati?


pli: Ñatticatutthakammaṁ kati ṭhānāni gacchati?


pli: Apalokanakammaṁ pañca ṭhānāni gacchati.


pli: Ñattikammaṁ nava ṭhānāni gacchati.


pli: Ñattidutiyakammaṁ satta ṭhānāni gacchati.


pli: Ñatticatutthakammaṁ satta ṭhānāni gacchati.


pli: Apalokanakammaṁ katamāni pañca ṭhānāni gacchati?


pli: Osāraṇaṁ, nissāraṇaṁ, bhaṇḍukammaṁ, brahmadaṇḍaṁ, kammalakkhaṇaññeva pañcamaṁ—


pli: apalokanakammaṁ imāni pañca ṭhānāni gacchati.


pli: Ñattikammaṁ katamāni nava ṭhānāni gacchati?


pli: Osāraṇaṁ, nissāraṇaṁ, uposathaṁ, pavāraṇaṁ, sammutiṁ, dānaṁ, paṭiggahaṁ, paccukkaḍḍhanaṁ, kammalakkhaṇaññeva navamaṁ—


pli: ñattikammaṁ imāni nava ṭhānāni gacchati.


pli: Ñattidutiyakammaṁ katamāni satta ṭhānāni gacchati?


pli: Osāraṇaṁ, nissāraṇaṁ, sammutiṁ, dānaṁ, uddharaṇaṁ, desanaṁ, kammalakkhaṇaññeva sattamaṁ—


pli: ñattidutiyakammaṁ imāni satta ṭhānāni gacchati.


pli: Ñatticatutthakammaṁ katamāni satta ṭhānāni gacchati?


pli: Osāraṇaṁ, nissāraṇaṁ, sammutiṁ, dānaṁ, niggahaṁ, samanubhāsanaṁ, kammalakkhaṇaññeva sattamaṁ—


pli: ñatticatutthakammaṁ imāni satta ṭhānāni gacchati.


pli: Catuvaggakaraṇe kamme cattāro bhikkhū pakatattā kammapattā, avasesā pakatattā chandārahā.


pli: Yassa saṅgho kammaṁ karoti so neva kammapatto nāpi chandāraho, api ca kammāraho.


pli: Pañcavaggakaraṇe kamme pañca bhikkhū pakatattā kammapattā, avasesā pakatattā chandārahā.


pli: Dasavaggakaraṇe kamme dasa bhikkhū pakatattā kammapattā, avasesā pakatattā chandārahā.


pli: Vīsativaggakaraṇe kamme vīsati bhikkhū pakatattā kammapattā, avasesā pakatattā chandārahā.


pli: Kammavaggo niṭṭhito paṭhamo.


pli: 2. Atthavasavagga


pli: Dve atthavase paṭicca tathāgatena sāvakānaṁ sikkhāpadaṁ paññattaṁ.


pli: Saṅghasuṭṭhutāya, saṅghaphāsutāya—


pli: ime dve atthavase paṭicca tathāgatena sāvakānaṁ sikkhāpadaṁ paññattaṁ.


pli: Dummaṅkūnaṁ puggalānaṁ niggahāya, pesalānaṁ bhikkhūnaṁ phāsuvihārāya—


pli: Diṭṭhadhammikānaṁ āsavānaṁ saṁvarāya, samparāyikānaṁ āsavānaṁ paṭighātāya—


pli: Diṭṭhadhammikānaṁ verānaṁ saṁvarāya, samparāyikānaṁ verānaṁ paṭighātāya—


pli: Diṭṭhadhammikānaṁ vajjānaṁ saṁvarāya, samparāyikānaṁ vajjānaṁ paṭighātāya—


pli: Diṭṭhadhammikānaṁ bhayānaṁ saṁvarāya, samparāyikānaṁ bhayānaṁ paṭighātāya—


pli: Diṭṭhadhammikānaṁ akusalānaṁ dhammānaṁ saṁvarāya, samparāyikānaṁ akusalānaṁ dhammānaṁ paṭighātāya—


pli: Gihīnaṁ anukampāya, pāpicchānaṁ pakkhupacchedāya—


pli: Appasannānaṁ pasādāya, pasannānaṁ bhiyyobhāvāya—


pli: Saddhammaṭṭhitiyā, vinayānuggahāya—


pli: Atthavasavaggo niṭṭhito dutiyo.


pli: 3. Paññattavagga


pli: Dve atthavase paṭicca tathāgatena sāvakānaṁ pātimokkhaṁ paññattaṁ …pe…


pli: pātimokkhuddeso paññatto …


pli: pātimokkhaṭṭhapanaṁ paññattaṁ …


pli: pavāraṇā paññattā …


pli: pavāraṇāṭhapanaṁ paññattaṁ …


pli: tajjanīyakammaṁ paññattaṁ …


pli: niyassakammaṁ paññattaṁ …


pli: pabbājanīyakammaṁ paññattaṁ …


pli: paṭisāraṇīyakammaṁ paññattaṁ …


pli: ukkhepanīyakammaṁ paññattaṁ …


pli: parivāsadānaṁ paññattaṁ …


pli: mūlāyapaṭikassanā paññattā …


pli: mānattadānaṁ paññattaṁ …


pli: abbhānaṁ paññattaṁ …


pli: osāraṇīyaṁ paññattaṁ …


pli: nissāraṇīyaṁ paññattaṁ …


pli: upasampadaṁ paññattaṁ …


pli: apalokanakammaṁ paññattaṁ …


pli: ñattikammaṁ paññattaṁ …


pli: ñattidutiyakammaṁ paññattaṁ …


pli: ñatticatutthakammaṁ paññattaṁ …pe….


pli: Paññattavaggo niṭṭhito tatiyo.


pli: 4. Apaññattepaññattavagga


pli: Apaññatte paññattaṁ, paññatte anupaññattaṁ …pe…


pli: sammukhāvinayo paññatto …pe…


pli: sativinayo paññatto …pe…


pli: amūḷhavinayo paññatto …pe…


pli: paṭiññātakaraṇaṁ paññattaṁ …pe…


pli: yebhuyyasikā paññattā …pe…


pli: tassapāpiyasikā paññattā …pe…


pli: tiṇavatthārako paññatto saṅghasuṭṭhutāya, saṅghaphāsutāya—


pli: ime dve atthavase paṭicca tathāgatena sāvakānaṁ tiṇavatthārako paññatto.


pli: Dve atthavase paṭicca tathāgatena sāvakānaṁ tiṇavatthārako paññatto.


pli: Dummaṅkūnaṁ puggalānaṁ niggahāya, pesalānaṁ bhikkhūnaṁ phāsuvihārāya—


pli: Diṭṭhadhammikānaṁ āsavānaṁ saṁvarāya, samparāyikānaṁ āsavānaṁ paṭighātāya—


pli: Diṭṭhadhammikānaṁ verānaṁ saṁvarāya, samparāyikānaṁ verānaṁ paṭighātāya—


pli: Diṭṭhadhammikānaṁ vajjānaṁ saṁvarāya, samparāyikānaṁ vajjānaṁ paṭighātāya—


pli: Diṭṭhadhammikānaṁ bhayānaṁ saṁvarāya, samparāyikānaṁ bhayānaṁ paṭighātāya—


pli: Diṭṭhadhammikānaṁ akusalānaṁ dhammānaṁ saṁvarāya, samparāyikānaṁ akusalānaṁ dhammānaṁ paṭighātāya—


pli: Gihīnaṁ anukampāya, pāpicchānaṁ pakkhupacchedāya—


pli: Appasannānaṁ pasādāya, pasannānaṁ bhiyyobhāvāya—


pli: Saddhammaṭṭhitiyā, vinayānuggahāya—


pli: Apaññatte paññattavaggo niṭṭhito catuttho.


pli: 5. Navasaṅgahavagga


pli: vatthusaṅgaho, vipattisaṅgaho āpattisaṅgaho, nidānasaṅgaho, puggalasaṅgaho, khandhasaṅgaho, samuṭṭhānasaṅgaho, adhikaraṇasaṅgaho, samathasaṅgahoti.


pli: Adhikaraṇe samuppanne sace ubho atthapaccatthikā āgacchanti ubhinnampi vatthu ārocāpetabbaṁ.


pli: Ubhinnampi vatthuṁ ārocāpetvā ubhinnampi paṭiññā sotabbā.


pli: Ubhinnampi paṭiññaṁ sutvā ubhopi vattabbā—


pli: “amhākaṁ imasmiṁ adhikaraṇe vūpasamite ubhopi tuṭṭhā bhavissathā”ti.


pli: “ubhopi tuṭṭhā bhavissāmā”ti, saṅghena taṁ adhikaraṇaṁ sampaṭicchitabbaṁ.


pli: Sace alajjussannā hoti, parisā ubbāhikāya vūpasametabbaṁ.


pli: Sace bālussannā hoti, parisā vinayadharo pariyesitabbo yena dhammena yena vinayena yena satthusāsanena taṁ adhikaraṇaṁ vūpasammati.


pli: Tathā taṁ adhikaraṇaṁ vūpasametabbaṁ.


pli: Vatthu jānitabbaṁ, gottaṁ jānitabbaṁ, nāmaṁ jānitabbaṁ, āpatti jānitabbā.


pli: Methunadhammoti vatthu ceva gottañca—


pli: pārājikanti nāmañceva āpatti ca.


pli: Adinnādānanti vatthu ceva gottañca—


pli: Manussaviggahoti vatthu ceva gottañca—


pli: Uttarimanussadhammoti vatthu ceva gottañca—


pli: Sukkavissaṭṭhīti vatthu ceva gottañca—


pli: saṅghādisesoti nāmañceva āpatti ca.


pli: Kāyasaṁsaggoti vatthu ceva gottañca—


pli: Duṭṭhullavācāti vatthu ceva gottañca—


pli: Attakāmanti vatthu ceva gottañca—


pli: Sañcarittanti vatthu ceva gottañca—


pli: Saññācikāya kuṭiṁ kārāpananti vatthu ceva gottañca—


pli: Mahallakaṁ vihāraṁ kārāpananti vatthu ceva gottañca—


pli: Bhikkhuṁ amūlakena pārājikena dhammena anuddhaṁsananti vatthu ceva gottañca—


pli: Bhikkhuṁ aññabhāgiyassa adhikaraṇassa kiñci desaṁ lesamattaṁ upādāya pārājikena dhammena anuddhaṁsananti vatthu ceva gottañca—


pli: Saṅghabhedakassa bhikkhuno yāvatatiyaṁ samanubhāsanāya na paṭinissajjananti vatthu ceva gottañca—


pli: Bhedakānuvattakānaṁ bhikkhūnaṁ yāvatatiyaṁ samanubhāsanāya na paṭinissajjananti vatthu ceva gottañca—


pli: Dubbacassa bhikkhuno yāvatatiyaṁ samanubhāsanāya na paṭinissajjananti vatthu ceva gottañca—


pli: Kuladūsakassa bhikkhuno yāvatatiyaṁ samanubhāsanāya na paṭinissajjananti vatthu ceva gottañca—


pli: saṅghādisesoti nāmañceva āpatti ca …pe….


pli: Anādariyaṁ paṭicca udake uccāraṁ vā passāvaṁ vā kheḷaṁ vā karaṇanti vatthu ceva gottañca—


pli: dukkaṭanti nāmañceva āpatti cāti.


pli: Navasaṅgahavaggo niṭṭhito pañcamo.


pli: Apalokanaṁ ñatti ca,


pli: dutiyaṁ catutthena ca;


pli: Vatthu ñatti anussāvanaṁ,


pli: sīmā parisameva ca.


pli: Sammukhā paṭipucchā ca,


pli: paṭiññā vinayāraho;


pli: Vatthu saṅghapuggalañca,


pli: ñattiṁ na pacchā ñatti ca.


pli: Vatthuṁ saṅghapuggalañca,


pli: sāvanaṁ akālena ca;


pli: Atikhuddakā mahantā ca,


pli: khaṇḍacchāyā nimittakā.


pli: Bahinadī samudde ca,


pli: jātassare ca bhindati;


pli: Ajjhottharati sīmāya,


pli: catu pañca ca vaggikā.


pli: Dasa vīsativaggā ca,


pli: anāhaṭā ca āhaṭā;


pli: Kammapattā chandārahā,


pli: kammārahā ca puggalā.


pli: Apalokanaṁ pañcaṭṭhānaṁ,


pli: ñatti ca navaṭhānikā;


pli: Ñatti dutiyaṁ sattaṭṭhānaṁ,


pli: catutthā sattaṭhānikā.


pli: Suṭṭhu phāsu ca dummaṅku,


pli: pesalā cāpi āsavā;


pli: Veravajjabhayañceva,


pli: akusalaṁ gihīnañca.


pli: Pāpicchā appasannānaṁ,


pli: pasannā dhammaṭṭhapanā;


pli: Vinayānuggahā ceva,


pli: pātimokkhuddesena ca.


pli: Pātimokkhañca ṭhapanā,


pli: Pavāraṇañca ṭhapanaṁ;


pli: Tajjanīyā niyassañca,


pli: Pabbājanīya paṭisāraṇī.


pli: Ukkhepana parivāsaṁ,


pli: mūlamānattaabbhānaṁ;


pli: Osāraṇaṁ nissāraṇaṁ,


pli: tatheva upasampadā.


pli: Apalokanañatti ca,


pli: dutiyañca catutthakaṁ;


pli: Apaññattenupaññattaṁ,


pli: sammukhāvinayo sati.


pli: Amūḷhapaṭiyebhuyya,


pli: pāpiya tiṇavatthārakaṁ;


pli: Vatthu vipatti āpatti,


pli: nidānaṁ puggalena ca.


pli: Khandhā ceva samuṭṭhānā,


pli: adhikaraṇameva ca;


pli: Samathā saṅgahā ceva,


pli: nāmaāpattikā tathāti.


pli: Parivāro niṭṭhito.


pli: Parivārapāḷi niṭṭhitā.


pli: Pariyosānagāthā


pli: Bubbācariyamaggañca,


pli: pucchitvā ca tahiṁ tahiṁ;


pli: Dīpanāmo mahāpañño,


pli: sutadhāriṁ vicakkhaṇo.


pli: Imaṁ vitthārasaṅkhepaṁ,


pli: sajjhāmaggena majjhime;


pli: Cintayitvā likhāpesi,


pli: sissakānaṁ sukhāvahaṁ.


pli: Parivāranti yaṁ vuttaṁ,


pli: sabbaṁ vatthuṁ salakkhaṇaṁ;


pli: Atthaṁ atthena saddhamme,


pli: dhammaṁ dhammena paññatte.


pli: Sāsanaṁ parivāresi,


pli: jambudīpaṁva sāgaro;


pli: Parivāraṁ ajānanto,


pli: kuto dhammavinicchayaṁ.


pli: Vipatti vatthu paññatti,


pli: anupaññatti puggalo;


pli: Ekato ubhato ceva,


pli: lokapaṇṇatti vajjato.


pli: Yassa jāyati vimati,


pli: parivārena chijjati;


pli: Cakkavatti mahāsene,


pli: migamajjheva kesari.


pli: Ravi raṁsiparikkiṇṇo,


pli: cando tāragaṇe yathā;


pli: Brahmā brahmaparisāya,


pli: gaṇamajjheva nāyako;


pli: Evaṁ saddhammavinayo,


pli: parivārena sobhatīti.


title_pli: Parivāra 3. Samuṭṭhānasīsasaṅkhepa

pli: Parivāra


pli: 3. Samuṭṭhānasīsasaṅkhepa


pli: 1. Samuṭṭhānassuddāna


pli: Aniccā sabbe saṅkhārā,


pli: dukkhānattā ca saṅkhatā;


pli: Nibbānañceva paññatti,


pli: anattā iti nicchayā.


pli: Buddhacande anuppanne,


pli: buddhādicce anuggate;


pli: Tesaṁ sabhāgadhammānaṁ,


pli: nāmamattaṁ na nāyati.


pli: Dukkaraṁ vividhaṁ katvā,


pli: pūrayitvāna pāramī;


pli: Uppajjanti mahāvīrā,


pli: cakkhubhūtā sabrahmake.


pli: Te desayanti saddhammaṁ,


pli: dukkhahāniṁ sukhāvahaṁ;


pli: Aṅgīraso sakyamuni,


pli: sabbabhūtānukampako.


pli: Sabbasattuttamo sīho,


pli: piṭake tīṇi desayi;


pli: Suttantamabhidhammañca,


pli: vinayañca mahāguṇaṁ.


pli: Evaṁ nīyati saddhammo,


pli: vinayo yadi tiṭṭhati;


pli: Ubhato ca vibhaṅgāni,


pli: khandhakā yā ca mātikā.


pli: Mālā suttaguṇeneva,


pli: parivārena ganthitā;


pli: Tasseva parivārassa,


pli: samuṭṭhānaṁ niyato kataṁ.


pli: Sambhedaṁ nidānañcaññaṁ,


pli: sutte dissanti upari;


pli: Tasmā sikkhe parivāraṁ,


pli: dhammakāmo supesaloti.


pli: 2. Terasasamuṭṭhāna


pli: Vibhaṅge dvīsu paññattaṁ,


pli: uddisanti uposathe;


pli: Pavakkhāmi samuṭṭhānaṁ,


pli: yathāñāyaṁ suṇātha me.


pli: Pārājikaṁ yaṁ paṭhamaṁ,


pli: dutiyañca tato paraṁ;


pli: Sañcarittānubhāsanañca,


pli: atirekañca cīvaraṁ.


pli: Lomāni padasodhammo,


pli: bhūtaṁ saṁvidhānena ca;


pli: Theyyadesanacorī ca,


pli: ananuññātāya terasa.


pli: Terasete samuṭṭhāna-


pli: nayā viññūhi cintitā;


pli: Ekekasmiṁ samuṭṭhāne,


pli: sadisā idha dissare.


pli: 2.1. Paṭhamapārājikasamuṭṭhāna


pli: Methunaṁ sukkasaṁsaggo,


pli: aniyatā paṭhamikā;


pli: Pubbūpaparipācitā,


pli: raho bhikkhuniyā saha.


pli: Sabhojane raho dve ca,


pli: aṅguli udake hasaṁ;


pli: Pahāre uggire ceva,


pli: tepaññāsā ca sekhiyā.


pli: Adhakkhagāmāvassutā,


pli: talamaṭṭhañca suddhikā;


pli: Vassaṁvuṭṭhā ca ovādaṁ,


pli: nānubandhe pavattiniṁ.


pli: Chasattati ime sikkhā,


pli: kāyamānasikā katā;


pli: Sabbe ekasamuṭṭhānā,


pli: paṭhamaṁ pārājikaṁ yathā.


pli: Paṭhamapārājikasamuṭṭhānaṁ niṭṭhitaṁ.


pli: 2.2. Dutiyapārājikasamuṭṭhāna


pli: Adinnaṁ viggahuttari,


pli: duṭṭhullā attakāminaṁ;


pli: Amūlā aññabhāgiyā,


pli: aniyatā dutiyikā.


pli: Acchinde pariṇāmane,


pli: musā omasapesuṇā;


pli: Duṭṭhullā pathavīkhaṇe,


pli: bhūtaṁ aññāya ujjhāpe.


pli: Nikkaḍḍhanaṁ siñcanañca,


pli: āmisahetu bhuttāvī;


pli: Ehi anādari bhiṁsā,


pli: apanidhe ca jīvitaṁ.


pli: Jānaṁ sappāṇakaṁ kammaṁ,


pli: ūnasaṁvāsanāsanā;


pli: Sahadhammikavilekhā,


pli: moho amūlakena ca.


pli: Kukkuccaṁ dhammikaṁ cīvaraṁ datvā,


pli: Pariṇāmeyya puggale;


pli: Kiṁ te akālaṁ acchinde,


pli: Duggahī nirayena ca.


pli: Gaṇaṁ vibhaṅgaṁ dubbalaṁ,


pli: kathināphāsupassayaṁ;


pli: Akkosacaṇḍī maccharī,


pli: gabbhinī ca pāyantiyā.


pli: Dvevassaṁ sikkhā saṅghena,


pli: tayo ceva gihīgatā;


pli: Kumāribhūtā tisso ca,


pli: ūnadvādasasammatā.


pli: Alaṁ tāva sokāvāsaṁ,


pli: chandā anuvassā ca dve;


pli: Sikkhāpadā sattatime,


pli: samuṭṭhānā tikā katā.


pli: Kāyacittena na vācā,


pli: vācācittaṁ na kāyikaṁ;


pli: Tīhi dvārehi jāyanti,


pli: pārājikaṁ dutiyaṁ yathā.


pli: Dutiyapārājikasamuṭṭhānaṁ niṭṭhitaṁ.


pli: 2.3. Sañcarittasamuṭṭhāna


pli: Sañcarī kuṭi vihāro,


pli: dhovanañca paṭiggaho;


pli: Viññattuttari abhihaṭṭhuṁ,


pli: ubhinnaṁ dūtakena ca.


pli: Kosiyā suddhadvebhāgā,


pli: chabbassāni nisīdanaṁ;


pli: Riñcanti rūpikā ceva,


pli: ubho nānappakārakā.


pli: Ūnabandhanavassikā,


pli: suttaṁ vikappanena ca;


pli: Dvāradānasibbāni ca,


pli: pūvapaccayajoti ca.


pli: Ratanaṁ sūci mañco ca,


pli: tūlaṁ nisīdanakaṇḍu ca;


pli: Vassikā ca sugatena,


pli: viññatti aññaṁ cetāpanā.


pli: Dve saṅghikā mahājanikā dve,


pli: Puggalalahukā garu;


pli: Dve vighāsā sāṭikā ca,


pli: Samaṇacīvarena ca.


pli: Samapaññāsime dhammā,


pli: chahi ṭhānehi jāyare;


pli: Kāyato na vācācittā,


pli: vācato na kāyamanā.


pli: Kāyavācā na ca cittā,


pli: kāyacittā na vācikā;


pli: Vācācittā na kāyena,


pli: tīhi dvārehi jāyare;


pli: Chasamuṭṭhānikā ete,


pli: sañcarittena sādisā.


pli: Sañcarittasamuṭṭhānaṁ niṭṭhitaṁ.


pli: 2.4. Samanubhāsanāsamuṭṭhāna


pli: Bhedānuvattadubbaca-


pli: dūsaduṭṭhulladiṭṭhi ca;


pli: Chandaṁ ujjagghikā dve ca,


pli: dve ca saddā na byāhare.


pli: Chamā nīcāsane ṭhānaṁ,


pli: pacchato uppathena ca;


pli: Vajjānuvattigahaṇā,


pli: osāre paccācikkhanā.


pli: Kismiṁ saṁsaṭṭhā dve vadhi,


pli: Visibbe dukkhitāya ca;


pli: Puna saṁsaṭṭhā na vūpasame,


pli: Ārāmañca pavāraṇā.


pli: Anvaddhaṁ saha jīviniṁ dve,


pli: Cīvaraṁ anubandhanā;


pli: Sattatiṁsa ime dhammā,


pli: Kāyavācāya cittato;


pli: Sabbe ekasamuṭṭhānā,


pli: Samanubhāsanā yathā.


pli: Samanubhāsanāsamuṭṭhānaṁ niṭṭhitaṁ.


pli: 2.5. Kathinasamuṭṭhāna


pli: Ubbhataṁ kathinaṁ tīṇi,


pli: paṭhamaṁ pattabhesajjaṁ;


pli: Accekaṁ cāpi sāsaṅkaṁ,


pli: pakkamantena vā duve.


pli: Upassayaṁ paramparā,


pli: anatirittaṁ nimantanā;


pli: Vikappaṁ rañño vikāle,


pli: vosāsāraññakena ca.


pli: Ussayāsannicayañca,


pli: pure pacchā vikāle ca;


pli: Pañcāhikā saṅkamanī,


pli: dvepi āvasathena ca.


pli: Pasākhe āsane ceva,


pli: tiṁsa ekūnakā ime;


pli: Kāyavācā na ca cittā,


pli: tīhi dvārehi jāyare;


pli: Dvisamuṭṭhānikā sabbe,


pli: kathinena sahā samā.


pli: Kathinasamuṭṭhānaṁ niṭṭhitaṁ.


pli: 2.6. Eḷakalomasamuṭṭhāna


pli: Eḷakalomā dve seyyā,


pli: āhacca piṇḍabhojanaṁ;


pli: Gaṇavikālasannidhi,


pli: dantaponena celakā.


pli: Uyyuttaṁ senaṁ uyyodhi,


pli: surā orena nhāyanā;


pli: Dubbaṇṇe dve desanikā,


pli: lasuṇupatiṭṭhe naccanā.


pli: Nhānamattharaṇaṁ seyyā,


pli: antoraṭṭhe tathā bahi;


pli: Antovassaṁ cittāgāraṁ,


pli: āsandi suttakantanā.


pli: Veyyāvaccaṁ sahatthā ca,


pli: abhikkhukāvāsena ca;


pli: Chattaṁ yānañca saṅghāṇiṁ,


pli: alaṅkāraṁ gandhavāsitaṁ.


pli: Bhikkhunī sikkhamānā ca,


pli: sāmaṇerī gihiniyā;


pli: Asaṅkaccikā āpatti,


pli: cattārīsā catuttari.


pli: Kāyena na vācācittena,


pli: kāyacittena na vācato;


pli: Dvisamuṭṭhānikā sabbe,


pli: samā eḷakalomikāti.


pli: Eḷakalomasamuṭṭhānaṁ niṭṭhitaṁ.


pli: 2.7. Padasodhammasamuṭṭhāna


pli: Padaññatra asammatā,


pli: tathā atthaṅgatena ca;


pli: Tiracchānavijjā dve vuttā,


pli: anokāso ca pucchanā.


pli: Satta sikkhāpadā ete,


pli: vācā na kāyacittato;


pli: Vācācittena jāyanti,


pli: na tu kāyena jāyare;


pli: padasodhammasadisā.


pli: Padasodhammasamuṭṭhānaṁ niṭṭhitaṁ.


pli: 2.8. Addhānasamuṭṭhāna


pli: Addhānanāvaṁ paṇītaṁ,


pli: mātugāmena saṁhare;


pli: Dhaññaṁ nimantitā ceva,


pli: aṭṭha ca pāṭidesanī.


pli: Sikkhā pannarasa ete,


pli: kāyā na vācā na manā;


pli: Kāyavācāhi jāyanti,


pli: na te cittena jāyare.


pli: Kāyacittena jāyanti,


pli: na te jāyanti vācato;


pli: Kāyavācāhi cittena,


pli: samuṭṭhānā catubbidhā;


pli: Paññattā buddhañāṇena,


pli: addhānena sahā samā.


pli: Addhānasamuṭṭhānaṁ niṭṭhitaṁ.


pli: 2.9. Theyyasatthasamuṭṭhāna


pli: Theyyasatthaṁ upassuti,


pli: sūpaviññāpanena ca;


pli: Rattichannañca okāsaṁ,


pli: ete byūhena sattamā.


pli: Tīhi dvārehi jāyanti,


pli: dvisamuṭṭhānikā ime;


pli: Theyyasatthasamuṭṭhānā,


pli: desitādiccabandhunā.


pli: Theyyasatthasamuṭṭhānaṁ niṭṭhitaṁ.


pli: 2.10. Dhammadesanāsamuṭṭhāna


pli: Chattapāṇissa saddhammaṁ,


pli: na desenti tathāgatā;


pli: Evameva daṇḍapāṇissa,


pli: satthaāvudhapāṇinaṁ.


pli: Pādukupāhanā yānaṁ,


pli: seyyapallatthikāya ca;


pli: Veṭhitoguṇṭhito ceva,


pli: ekādasamanūnakā.


pli: Vācācittena jāyanti,


pli: na te jāyanti kāyato;


pli: Sabbe ekasamuṭṭhānā,


pli: samakā dhammadesane.


pli: Dhammadesanāsamuṭṭhānaṁ niṭṭhitaṁ.


pli: 2.11. Bhūtārocanasamuṭṭhāna


pli: Bhūtaṁ kāyena jāyati,


pli: na vācā na ca cittato;


pli: Vācato ca samuṭṭhāti,


pli: na kāyā na ca cittato.


pli: Kāyavācāya jāyati,


pli: na tu jāyati cittato;


pli: Bhūtārocanakā nāma,


pli: tīhi ṭhānehi jāyati.


pli: Bhūtārocanasamuṭṭhānaṁ niṭṭhitaṁ.


pli: 2.12. Corivuṭṭhāpanasamuṭṭhāna


pli: Corī vācāya cittena,


pli: na taṁ jāyati kāyato;


pli: Jāyati tīhi dvārehi,


pli: corivuṭṭhāpanaṁ idaṁ;


pli: Akataṁ dvisamuṭṭhānaṁ,


pli: dhammarājena bhāsitaṁ.


pli: Corivuṭṭhāpanasamuṭṭhānaṁ niṭṭhitaṁ.


pli: 2.13. Ananuññātasamuṭṭhāna


pli: Ananuññātaṁ vācāya,


pli: na kāyā na ca cittato;


pli: Jāyati kāyavācāya,


pli: na taṁ jāyati cittato.


pli: Jāyati vācācittena,


pli: akataṁ catuṭhānikaṁ.


pli: Ananuññātasamuṭṭhānaṁ niṭṭhitaṁ.


pli: Samuṭṭhānañhi saṅkhepaṁ,


pli: dasa tīṇi sudesitaṁ;


pli: Asammohakaraṁ ṭhānaṁ,


pli: nettidhammānulomikaṁ;


pli: Dhārayanto imaṁ viññū,


pli: samuṭṭhāne na muyhatīti.


pli: Samuṭṭhānasīsasaṅkhepo niṭṭhito.


title_pli: Parivāra 4. Antarapeyyāla

pli: 4. Antarapeyyāla


pli: Katipucchāvāra


pli: Kati āpattiyo?


pli: Kati āpattikkhandhā?


pli: Kati vinītavatthūni?


pli: Kati agāravā?


pli: Kati gāravā?


pli: Kati vipattiyo?


pli: Kati āpattisamuṭṭhānā?


pli: Kati vivādamūlāni?


pli: Kati anuvādamūlāni?


pli: Kati sāraṇīyā dhammā?


pli: Kati bhedakaravatthūni?


pli: Kati adhikaraṇāni?


pli: Kati samathā?


pli: Pañca āpattiyo.


pli: Pañca āpattikkhandhā.


pli: Pañca vinītavatthūni.


pli: Satta āpattiyo.


pli: Satta āpattikkhandhā.


pli: Satta vinītavatthūni.


pli: Cha agāravā.


pli: Cha gāravā.


pli: Cha vinītavatthūni.


pli: Catasso vipattiyo.


pli: Cha āpattisamuṭṭhānā.


pli: Cha vivādamūlāni.


pli: Cha anuvādamūlāni.


pli: Cha sāraṇīyā dhammā.


pli: Aṭṭhārasa bhedakaravatthūni.


pli: Cattāri adhikaraṇāni.


pli: Satta samathā.


pli: Tattha katamā pañca āpattiyo?


pli: Pārājikāpatti, saṅghādisesāpatti, pācittiyāpatti, pāṭidesanīyāpatti, dukkaṭāpatti—


pli: imā pañca āpattiyo.


pli: Tattha katame pañca āpattikkhandhā?


pli: Pārājikāpattikkhandho, saṅghādisesāpattikkhandho, pācittiyāpattikkhandho, pāṭidesanīyāpattikkhandho, dukkaṭāpattikkhandho—


pli: ime pañca āpattikkhandhā.


pli: Tattha katamāni pañca vinītavatthūni?


pli: Pañcahi āpattikkhandhehi ārati virati paṭivirati veramaṇī akiriyā akaraṇaṁ anajjhāpatti velāanatikkamo setughāto—


pli: imāni pañca vinītavatthūni.


pli: Tattha katamā satta āpattiyo?


pli: Pārājikāpatti, saṅghādisesāpatti, thullaccayāpatti, pācittiyāpatti, pāṭidesanīyāpatti, dukkaṭāpatti, dubbhāsitāpatti—


pli: imā satta āpattiyo.


pli: Tattha katame satta āpattikkhandhā?


pli: Pārājikāpattikkhandho, saṅghādisesāpattikkhandho, thullaccayāpattikkhandho, pācittiyāpattikkhandho, pāṭidesanīyāpattikkhandho, dukkaṭāpattikkhandho, dubbhāsitāpattikkhandho—


pli: ime satta āpattikkhandhā.


pli: Tattha katamāni satta vinītavatthūni?


pli: Sattahi āpattikkhandhehi ārati virati paṭivirati veramaṇī akiriyā akaraṇaṁ anajjhāpatti velāanatikkamo setughāto—


pli: imāni satta vinītavatthūni.


pli: Tattha katame cha agāravā?


pli: Buddhe agāravo, dhamme agāravo, saṅghe agāravo, sikkhāya agāravo, appamāde agāravo, paṭisandhāre agāravo—


pli: ime cha agāravā.


pli: Tattha katame cha gāravā?


pli: Buddhe gāravo, dhamme gāravo, saṅghe gāravo, sikkhāya gāravo, appamāde gāravo, paṭisandhāre gāravo—


pli: ime cha gāravā.


pli: Tattha katamāni cha vinītavatthūni?


pli: Chahi agāravehi ārati virati paṭivirati veramaṇī akiriyā akaraṇaṁ anajjhāpatti velāanatikkamo setughāto—


pli: imāni cha vinītavatthūni.


pli: Tattha katamā catasso vipattiyo?


pli: Sīlavipatti, ācāravipatti, diṭṭhivipatti, ājīvavipatti—


pli: imā catasso vipattiyo.


pli: Tattha katame cha āpattisamuṭṭhānā?


pli: Atthāpatti kāyato samuṭṭhāti, na vācato na cittato;


pli: atthāpatti vācato samuṭṭhāti, na kāyato na cittato;


pli: atthāpatti kāyato ca vācato ca samuṭṭhāti, na cittato;


pli: atthāpatti kāyato ca cittato ca samuṭṭhāti, na vācato;


pli: atthāpatti vācato ca cittato ca samuṭṭhāti, na kāyato;


pli: atthāpatti kāyato ca vācato ca cittato ca samuṭṭhāti—


pli: ime cha āpattisamuṭṭhānā.


pli: Tattha katamāni cha vivādamūlāni?


pli: Idha bhikkhu kodhano hoti upanāhī.


pli: Yo so bhikkhu kodhano hoti upanāhī so sattharipi agāravo viharati appatisso, dhammepi agāravo viharati appatisso, saṅghepi agāravo viharati appatisso, sikkhāyapi na paripūrakārī hoti.


pli: Yo so bhikkhu satthari agāravo viharati appatisso, dhamme …pe…


pli: saṅghe …pe…


pli: sikkhāya na paripūrakārī, so saṅghe vivādaṁ janeti.


pli: Yo hoti vivādo bahujanāhitāya bahujanāsukhāya bahuno janassa anatthāya ahitāya dukkhāya devamanussānaṁ.


pli: Evarūpañce tumhe vivādamūlaṁ ajjhattaṁ vā bahiddhā vā samanupasseyyātha tatra tumhe tasseva pāpakassa vivādamūlassa pahānāya vāyameyyātha.


pli: Evarūpañce tumhe vivādamūlaṁ ajjhattaṁ vā bahiddhā vā na samanupasseyyātha tatra tumhe tasseva pāpakassa vivādamūlassa āyatiṁ anavassavāya paṭipajjeyyātha.


pli: Evametassa pāpakassa vivādamūlassa pahānaṁ hoti.


pli: Evametassa pāpakassa vivādamūlassa āyatiṁ anavassavo hoti.


pli: Puna caparaṁ bhikkhu makkhī hoti paḷāsī …pe…


pli: issukī hoti maccharī, saṭho hoti māyāvī, pāpiccho hoti micchādiṭṭhi, sandiṭṭhiparāmāsī hoti ādhānaggāhī duppaṭinissaggī.


pli: Yo so bhikkhu sandiṭṭhiparāmāsī hoti ādhānaggāhī duppaṭinissaggī so sattharipi agāravo viharati appatisso, dhammepi agāravo viharati appatisso, saṅghepi agāravo viharati appatisso, sikkhāyapi na paripūrakārī hoti.


pli: Yo so bhikkhu satthari agāravo viharati appatisso dhamme …pe…


pli: Yo so hoti vivādo bahujanāhitāya bahujanāsukhāya bahuno janassa anatthāya ahitāya dukkhāya devamanussānaṁ.


pli: Imāni cha vivādamūlāni.


pli: Tattha katamāni cha anuvādamūlāni?


pli: Idha bhikkhu kodhano hoti upanāhī.


pli: Yo so bhikkhu kodhano hoti upanāhī so sattharipi agāravo viharati appatisso, dhammepi agāravo viharati appatisso, saṅghepi agāravo viharati appatisso, sikkhāyapi na paripūrakārī hoti.


pli: sikkhāya na paripūrakārī so saṅghe anuvādaṁ janeti.


pli: Yo hoti anuvādo bahujanāhitāya bahujanāsukhāya bahuno janassa anatthāya ahitāya dukkhāya devamanussānaṁ.


pli: Evarūpañce tumhe anuvādamūlaṁ ajjhattaṁ vā bahiddhā vā samanupasseyyātha tatra tumhe tasseva pāpakassa anuvādamūlassa pahānāya vāyameyyātha.


pli: Evarūpañce tumhe anuvādamūlaṁ ajjhattaṁ vā bahiddhā vā na samanupasseyyātha tatra tumhe tasseva pāpakassa anuvādamūlassa āyatiṁ anavassavāya paṭipajjeyyātha.


pli: Evametassa pāpakassa anuvādamūlassa pahānaṁ hoti.


pli: Evametassa pāpakassa anuvādamūlassa āyatiṁ anavassavo hoti.


pli: Puna caparaṁ bhikkhu makkhī hoti palāsī …pe…


pli: saṅghe …pe…


pli: Imāni cha anuvādamūlāni.


pli: Tattha katame cha sāraṇīyā dhammā?


pli: Idha bhikkhuno mettaṁ kāyakammaṁ paccupaṭṭhitaṁ hoti sabrahmacārīsu āvi ceva raho ca.


pli: Ayampi dhammo sāraṇīyo piyakaraṇo garukaraṇo saṅgahāya avivādāya sāmaggiyā ekībhāvāya saṁvattati.


pli: Puna caparaṁ bhikkhuno mettaṁ vacīkammaṁ paccupaṭṭhitaṁ hoti sabrahmacārīsu āvi ceva raho ca.


pli: Puna caparaṁ bhikkhuno mettaṁ manokammaṁ paccupaṭṭhitaṁ hoti sabrahmacārīsu āvi ceva raho ca.


pli: Puna caparaṁ bhikkhu ye te lābhā dhammikā dhammaladdhā antamaso pattapariyāpannamattampi tathārūpehi lābhehi appaṭivibhattabhogī hoti sīlavantehi sabrahmacārīhi sādhāraṇabhogī.


pli: Puna caparaṁ bhikkhu yāni tāni sīlāni akhaṇḍāni acchiddāni asabalāni akammāsāni bhujissāni viññupasatthāni aparāmaṭṭhāni samādhisaṁvattanikāni, tathārūpesu sīlesu sīlasāmaññagato viharati sabrahmacārīhi āvi ceva raho ca.


pli: Puna caparaṁ bhikkhu yāyaṁ diṭṭhi ariyā niyyānikā niyyāti takkarassa sammā dukkhakkhayāya tathārūpāya diṭṭhiyā diṭṭhisāmaññagato viharati sabrahmacārīhi āvi ceva raho ca.


pli: Ime cha sāraṇīyā dhammā.


pli: Tattha katamāni aṭṭhārasa bhedakaravatthūni?


pli: Idha bhikkhu adhammaṁ “dhammo”ti dīpeti, dhammaṁ “adhammo”ti dīpeti, avinayaṁ “vinayo”ti dīpeti, vinayaṁ “avinayo”ti dīpeti, abhāsitaṁ alapitaṁ tathāgatena “bhāsitaṁ lapitaṁ tathāgatenā”ti dīpeti, bhāsitaṁ lapitaṁ tathāgatena “abhāsitaṁ alapitaṁ tathāgatenā”ti dīpeti, anāciṇṇaṁ tathāgatena “āciṇṇaṁ tathāgatenā”ti dīpeti, āciṇṇaṁ tathāgatena “anāciṇṇaṁ tathāgatenā”ti dīpeti, apaññattaṁ tathāgatena “paññattaṁ tathāgatenā”ti dīpeti, paññattaṁ tathāgatena “apaññattaṁ tathāgatenā”ti dīpeti, āpattiṁ “anāpattī”ti dīpeti, anāpattiṁ “āpattī”ti dīpeti, lahukaṁ āpattiṁ “garukā āpattī”ti dīpeti, garukaṁ āpattiṁ “lahukā āpattī”ti dīpeti, sāvasesaṁ āpattiṁ “anavasesā āpattī”ti dīpeti, anavasesaṁ āpattiṁ “sāvasesā āpattī”ti dīpeti, duṭṭhullaṁ āpattiṁ “aduṭṭhullā āpattī”ti dīpeti, aduṭṭhullaṁ āpattiṁ “duṭṭhullā āpattī”ti dīpeti.


pli: Imāni aṭṭhārasa bhedakaravatthūni.


pli: Tattha katamāni cattāri adhikaraṇāni?


pli: Vivādādhikaraṇaṁ, anuvādādhikaraṇaṁ, āpattādhikaraṇaṁ, kiccādhikaraṇaṁ—


pli: imāni cattāri adhikaraṇāni.


pli: Tattha katame satta samathā?


pli: Sammukhāvinayo, sativinayo, amūḷhavinayo, paṭiññātakaraṇaṁ, yebhuyyasikā, tassapāpiyasikā, tiṇavatthārako—


pli: ime satta samathā.


pli: Katipucchāvāro niṭṭhito.


pli: Tassuddānaṁ


pli: Āpatti āpattikkhandhā,


pli: vinītā sattadhā puna;


pli: Vinītāgāravā ceva,


pli: gāravā mūlameva ca.


pli: Puna vinītā vipatti,


pli: samuṭṭhānā vivādanā;


pli: Anuvādā sāraṇīyaṁ,


pli: bhedādhikaraṇena ca;


pli: Satteva samathā vuttā,


pli: padā sattarasā imeti.


pli: 4.1. Chaāpattisamuṭṭhānavāra


pli: Paṭhamena āpattisamuṭṭhānena pārājikaṁ āpajjeyyāti?


pli: Na hīti vattabbaṁ.


pli: Saṅghādisesaṁ āpajjeyyāti?


pli: Siyāti vattabbaṁ.


pli: Thullaccayaṁ āpajjeyyāti?


pli: Pācittiyaṁ āpajjeyyāti?


pli: Pāṭidesanīyaṁ āpajjeyyāti?


pli: Dukkaṭaṁ āpajjeyyāti?


pli: Dubbhāsitaṁ āpajjeyyāti?


pli: Dutiyena āpattisamuṭṭhānena pārājikaṁ āpajjeyyāti?


pli: Tatiyena āpattisamuṭṭhānena pārājikaṁ āpajjeyyāti?


pli: Catutthena āpattisamuṭṭhānena pārājikaṁ āpajjeyyāti?


pli: Pañcamena āpattisamuṭṭhānena pārājikaṁ āpajjeyyāti?


pli: Chaṭṭhena āpattisamuṭṭhānena pārājikaṁ āpajjeyyāti?


pli: 4.2. Katāpattivāra


pli: Paṭhamena āpattisamuṭṭhānena kati āpattiyo āpajjati?


pli: Paṭhamena āpattisamuṭṭhānena pañca āpattiyo āpajjati.


pli: Bhikkhu kappiyasaññī saññācikāya kuṭiṁ karoti adesitavatthukaṁ pamāṇātikkantaṁ sārambhaṁ aparikkamanaṁ, payoge dukkaṭaṁ;


pli: ekaṁ piṇḍaṁ anāgate āpatti thullaccayassa;


pli: tasmiṁ piṇḍe āgate āpatti saṅghādisesassa;


pli: bhikkhu kappiyasaññī vikāle bhojanaṁ bhuñjati, āpatti pācittiyassa;


pli: bhikkhu kappiyasaññī aññātikāya bhikkhuniyā antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā bhuñjati, āpatti pāṭidesanīyassa—


pli: paṭhamena āpattisamuṭṭhānena imā pañca āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti?


pli: Sattannaṁ āpattikkhandhānaṁ katihi āpattikkhandhehi saṅgahitā?


pli: Channaṁ āpattisamuṭṭhānānaṁ katihi samuṭṭhānehi samuṭṭhanti?


pli: Catunnaṁ adhikaraṇānaṁ katamaṁ adhikaraṇaṁ?


pli: Sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ pañcahi āpattikkhandhehi saṅgahitā—


pli: siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā pāṭidesanīyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato samuṭṭhanti, na vācato na cittato.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Dutiyena āpattisamuṭṭhānena kati āpattiyo āpajjati?


pli: Dutiyena āpattisamuṭṭhānena catasso āpattiyo āpajjati—


pli: bhikkhu kappiyasaññī samādisati—“kuṭiṁ me karothā”ti. Tassa kuṭiṁ karonti adesitavatthukaṁ pamāṇātikkantaṁ sārambhaṁ aparikkamanaṁ. Payoge dukkaṭaṁ;


pli: ekaṁ piṇḍaṁ anāgate āpatti thullaccayassa;


pli: tasmiṁ piṇḍe āgate āpatti saṅghādisesassa.


pli: Bhikkhu kappiyasaññī anupasampannaṁ padaso dhammaṁ vāceti, āpatti pācittiyassa—


pli: dutiyena āpattisamuṭṭhānena imā catasso āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ catūhi āpattikkhandhehi saṅgahitā—


pli: siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: vācato samuṭṭhanti, na kāyato na cittato.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Tatiyena āpattisamuṭṭhānena kati āpattiyo āpajjati?


pli: Tatiyena āpattisamuṭṭhānena pañca āpattiyo āpajjati.


pli: Bhikkhu kappiyasaññī saṁvidahitvā kuṭiṁ karoti adesitavatthukaṁ pamāṇātikkantaṁ sārambhaṁ aparikkamanaṁ. Payoge dukkaṭaṁ;


pli: ekaṁ piṇḍaṁ anāgate āpatti thullaccayassa;


pli: tasmiṁ piṇḍe āgate āpatti saṅghādisesassa.


pli: Bhikkhu kappiyasaññī paṇītabhojanāni attano atthāya viññāpetvā bhuñjati, āpatti pācittiyassa.


pli: Bhikkhu kappiyasaññī bhikkhuniyā vosāsantiyā na nivāretvā bhuñjati, āpatti pāṭidesanīyassa—


pli: tatiyena āpattisamuṭṭhānena imā pañca āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ pañcahi āpattikkhandhehi saṅgahitā—


pli: siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā pāṭidesanīyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca vācato ca samuṭṭhanti, na cittato.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Catutthena āpattisamuṭṭhānena kati āpattiyo āpajjati?


pli: Catutthena āpattisamuṭṭhānena cha āpattiyo āpajjati—


pli: bhikkhu methunaṁ dhammaṁ paṭisevati, āpatti pārājikassa;


pli: bhikkhu akappiyasaññī saññācikāya kuṭiṁ karoti adesitavatthukaṁ pamāṇātikkantaṁ sārambhaṁ aparikkamanaṁ, payoge dukkaṭaṁ;


pli: ekaṁ piṇḍaṁ anāgate āpatti thullaccayassa;


pli: tasmiṁ piṇḍe āgate āpatti saṅghādisesassa.


pli: Bhikkhu akappiyasaññī vikāle bhojanaṁ bhuñjati, āpatti pācittiyassa.


pli: Bhikkhu akappiyasaññī aññātikāya bhikkhuniyā antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā bhuñjati, āpatti pāṭidesanīyassa.


pli: Catutthena āpattisamuṭṭhānena imā cha āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ chahi āpattikkhandhehi saṅgahitā—


pli: siyā pārājikāpattikkhandhena, siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā pāṭidesanīyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca cittato ca samuṭṭhanti, na vācato.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Pañcamena āpattisamuṭṭhānena kati āpattiyo āpajjati?


pli: Pañcamena āpattisamuṭṭhānena cha āpattiyo āpajjati.


pli: Bhikkhu pāpiccho icchāpakato asantaṁ abhūtaṁ uttarimanussadhammaṁ ullapati, āpatti pārājikassa;


pli: bhikkhu akappiyasaññī samādisati—“kuṭiṁ me karothā”ti. Tassa kuṭiṁ karonti adesitavatthukaṁ pamāṇātikkantaṁ sārambhaṁ aparikkamanaṁ. Payoge dukkaṭaṁ;


pli: ekaṁ piṇḍaṁ anāgate āpatti thullaccayassa;


pli: tasmiṁ piṇḍe āgate āpatti saṅghādisesassa.


pli: Bhikkhu akappiyasaññī anupasampannaṁ padaso dhammaṁ vāceti, āpatti pācittiyassa.


pli: Na khuṁsetukāmo na vambhetukāmo na maṅkukattukāmo davakamyatā hīnena hīnaṁ vadeti, āpatti dubbhāsitassa—


pli: pañcamena āpattisamuṭṭhānena imā cha āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ chahi āpattikkhandhehi saṅgahitā—


pli: siyā pārājikāpattikkhandhena, siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā dukkaṭāpattikkhandhena, siyā dubbhāsitāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: vācato ca cittato ca samuṭṭhanti, na kāyato.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Chaṭṭhena āpattisamuṭṭhānena kati āpattiyo āpajjati?


pli: Chaṭṭhena āpattisamuṭṭhānena cha āpattiyo āpajjati—


pli: bhikkhu saṁvidahitvā bhaṇḍaṁ avaharati, āpatti pārājikassa;


pli: bhikkhu akappiyasaññī saṁvidahitvā kuṭiṁ karoti adesitavatthukaṁ pamāṇātikkantaṁ sārambhaṁ aparikkamanaṁ, payoge dukkaṭaṁ;


pli: ekaṁ piṇḍaṁ anāgate āpatti thullaccayassa;


pli: tasmiṁ piṇḍe āgate, āpatti saṅghādisesassa.


pli: Bhikkhu akappiyasaññī paṇītabhojanāni attano atthāya viññāpetvā bhuñjati, āpatti pācittiyassa.


pli: Bhikkhu akappiyasaññī bhikkhuniyā vosāsantiyā na nivāretvā bhuñjati, āpatti pāṭidesanīyassa—


pli: chaṭṭhena āpattisamuṭṭhānena imā cha āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti?


pli: Sattannaṁ āpattikkhandhānaṁ katihi āpattikkhandhehi saṅgahitā?


pli: Channaṁ āpattisamuṭṭhānānaṁ katihi āpattisamuṭṭhānehi samuṭṭhanti?


pli: Catunnaṁ adhikaraṇānaṁ katamaṁ adhikaraṇaṁ?


pli: Sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ chahi āpattikkhandhehi saṅgahitā—


pli: siyā pārājikāpattikkhandhena, siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā pāṭidesanīyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena cāti.


pli: Channaṁ āpattisamuṭṭhānānaṁ katāpattivāro niṭṭhito dutiyo.


pli: 4.3. Āpattisamuṭṭhānagāthā


pli: Samuṭṭhānā kāyikā anantadassinā,


pli: Akkhātā lokahitena vivekadassinā;


pli: Āpattiyo tena samuṭṭhitā kati,


pli: Pucchāmi taṁ brūhi vibhaṅgakovida.


pli: Āpattiyo tena samuṭṭhitā pañca,


pli: Etaṁ te akkhāmi vibhaṅgakovida.


pli: Samuṭṭhānā vācasikā anantadassinā,


pli: Āpattiyo tena samuṭṭhitā catasso,


pli: Samuṭṭhānā kāyikā vācasikā anantadassinā,


pli: Samuṭṭhānā kāyikā mānasikā anantadassinā,


pli: Āpattiyo tena samuṭṭhitā cha,


pli: Samuṭṭhānā vācasikā mānasikā anantadassinā,


pli: Samuṭṭhānā kāyikā vācasikā mānasikā anantadassinā,


pli: Etaṁ te akkhāmi vibhaṅgakovidāti.


pli: Āpattisamuṭṭhānagāthā niṭṭhitā tatiyā.


pli: 4.4. Vipattipaccayavāra


pli: Sīlavipattipaccayā kati āpattiyo āpajjati?


pli: Sīlavipattipaccayā catasso āpattiyo āpajjati—


pli: bhikkhunī jānaṁ pārājikaṁ dhammaṁ paṭicchādeti, āpatti pārājikassa;


pli: vematikā paṭicchādeti, āpatti thullaccayassa;


pli: bhikkhu saṅghādisesaṁ paṭicchādeti, āpatti pācittiyassa;


pli: attano duṭṭhullaṁ āpattiṁ paṭicchādeti, āpatti dukkaṭassa—


pli: sīlavipattipaccayā imā catasso āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ catūhi āpattikkhandhehi saṅgahitā—


pli: siyā pārājikāpattikkhandhena, siyā thullaccayāpattikkhandhena, siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Ācāravipattipaccayā kati āpattiyo āpajjati?


pli: Ācāravipattipaccayā ekaṁ āpattiṁ āpajjati.


pli: Ācāravipattiṁ paṭicchādeti, āpatti dukkaṭassa—


pli: ācāravipattipaccayā imaṁ ekaṁ āpattiṁ āpajjati.


pli: Sā āpatti catunnaṁ vipattīnaṁ kati vipattiyo bhajati …pe…


pli: sattannaṁ samathānaṁ katihi samathehi sammati?


pli: Sā āpatti catunnaṁ vipattīnaṁ ekaṁ vipattiṁ bhajati—


pli: ācāravipattiṁ.


pli: Sattannaṁ āpattikkhandhānaṁ ekena āpattikkhandhena saṅgahitā—


pli: dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhāti—


pli: kāyato ca vācato ca cittato ca samuṭṭhāti.


pli: Sattannaṁ samathānaṁ tīhi samathehi sammati—


pli: Diṭṭhivipattipaccayā kati āpattiyo āpajjati?


pli: Diṭṭhivipattipaccayā dve āpattiyo āpajjati.


pli: Pāpikāya diṭṭhiyā yāvatatiyaṁ samanubhāsanāya na paṭinissajjati, ñattiyā dukkaṭaṁ;


pli: diṭṭhivipattipaccayā imā dve āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ ekaṁ vipattiṁ bhajanti—


pli: Sattannaṁ āpattikkhandhānaṁ dvīhi āpattikkhandhehi saṅgahitā—


pli: siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Ājīvavipattipaccayā kati āpattiyo āpajjati?


pli: Ājīvavipattipaccayā cha āpattiyo āpajjati—


pli: ājīvahetu ājīvakāraṇā pāpiccho icchāpakato asantaṁ abhūtaṁ uttarimanussadhammaṁ ullapati, āpatti pārājikassa;


pli: ājīvahetu ājīvakāraṇā sañcarittaṁ samāpajjati, āpatti saṅghādisesassa;


pli: ājīvahetu ājīvakāraṇā “yo te vihāre vasati, so bhikkhu arahā”ti bhaṇati, paṭivijānantassa āpatti thullaccayassa;


pli: ājīvahetu ājīvakāraṇā bhikkhu paṇītabhojanāni attano atthāya viññāpetvā bhuñjati, āpatti pācittiyassa;


pli: ājīvahetu ājīvakāraṇā bhikkhunī paṇītabhojanāni attano atthāya viññāpetvā bhuñjati, āpatti pāṭidesanīyassa;


pli: ājīvahetu ājīvakāraṇā sūpaṁ vā odanaṁ vā agilāno attano atthāya viññāpetvā bhuñjati, āpatti dukkaṭassa—


pli: ājīvavipattipaccayā imā cha āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti.


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ chahi āpattikkhandhehi saṅgahitā—


pli: siyā pārājikāpattikkhandhena, siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā pāṭidesanīyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ chahi samuṭṭhānehi samuṭṭhanti—


pli: siyā kāyato samuṭṭhanti, na vācato na cittato;


pli: siyā vācato samuṭṭhanti, na kāyato na cittato;


pli: siyā kāyato ca vācato ca samuṭṭhanti, na cittato;


pli: siyā kāyato ca cittato ca samuṭṭhanti, na vācato;


pli: siyā vācato ca cittato ca samuṭṭhanti, na kāyato;


pli: siyā kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Vipattipaccayavāro niṭṭhito catuttho.


pli: 4.5. Adhikaraṇapaccayavāra


pli: Vivādādhikaraṇapaccayā kati āpattiyo āpajjati?


pli: Vivādādhikaraṇapaccayā dve āpattiyo āpajjati—


pli: upasampannaṁ omasati, āpatti pācittiyassa;


pli: anupasampannaṁ omasati, āpatti dukkaṭassa—


pli: vivādādhikaraṇapaccayā imā dve āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ ekaṁ vipattiṁ bhajanti—


pli: ācāravipattiṁ.


pli: Sattannaṁ āpattikkhandhānaṁ dvīhi āpattikkhandhehi saṅgahitā—


pli: siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ tīhi samuṭṭhānehi samuṭṭhanti—


pli: siyā kāyato ca cittato ca samuṭṭhanti, na vācato;


pli: siyā vācato ca cittato ca samuṭṭhanti, na kāyato;


pli: siyā kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Anuvādādhikaraṇapaccayā kati āpattiyo āpajjati?


pli: Anuvādādhikaraṇapaccayā tisso āpattiyo āpajjati.


pli: Bhikkhuṁ amūlakena pārājikena dhammena anuddhaṁseti, āpatti saṅghādisesassa;


pli: amūlakena saṅghādisesena anuddhaṁseti, āpatti pācittiyassa;


pli: amūlikāya ācāravipattiyā anuddhaṁseti, āpatti dukkaṭassa—


pli: anuvādādhikaraṇapaccayā imā tisso āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ tīhi āpattikkhandhehi saṅgahitā—


pli: siyā saṅghādisesāpattikkhandhena, siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ tīhi samuṭṭhānehi samuṭṭhanti—


pli: siyā kāyato ca cittato ca samuṭṭhanti, na vācato;


pli: siyā vācato ca cittato ca samuṭṭhanti, na kāyato;


pli: siyā kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Āpattādhikaraṇapaccayā kati āpattiyo āpajjati?


pli: Āpattādhikaraṇapaccayā catasso āpattiyo āpajjati.


pli: Bhikkhunī jānaṁ pārājikaṁ dhammaṁ paṭicchādeti, āpatti pārājikassa;


pli: vematikā paṭicchādeti, āpatti thullaccayassa;


pli: bhikkhu saṅghādisesaṁ paṭicchādeti, āpatti pācittiyassa;


pli: ācāravipattiṁ paṭicchādeti, āpatti dukkaṭassa—


pli: āpattādhikaraṇapaccayā imā catasso āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ catūhi āpattikkhandhehi saṅgahitā—


pli: siyā pārājikāpattikkhandhena, siyā thullaccayāpattikkhandhena, siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Kiccādhikaraṇapaccayā kati āpattiyo āpajjati?


pli: Kiccādhikaraṇapaccayā pañca āpattiyo āpajjati.


pli: Ukkhittānuvattikā bhikkhunī yāvatatiyaṁ samanubhāsanāya na paṭinissajjati, ñattiyā dukkaṭaṁ;


pli: dvīhi kammavācāhi thullaccayā;


pli: kammavācāpariyosāne āpatti pārājikassa.


pli: Bhedakānuvattakā bhikkhū yāvatatiyaṁ samanubhāsanāya na paṭinissajjanti, āpatti saṅghādisesassa;


pli: pāpikāya diṭṭhiyā yāvatatiyaṁ samanubhāsanāya na paṭinissajjati, āpatti pācittiyassa—


pli: kiccādhikaraṇapaccayā imā pañca āpattiyo āpajjati.


pli: Tā āpattiyo catunnaṁ vipattīnaṁ kati vipattiyo bhajanti …pe…


pli: sattannaṁ samathānaṁ katihi samathehi sammanti?


pli: Tā āpattiyo catunnaṁ vipattīnaṁ dve vipattiyo bhajanti—


pli: siyā sīlavipattiṁ, siyā ācāravipattiṁ.


pli: Sattannaṁ āpattikkhandhānaṁ pañcahi āpattikkhandhehi saṅgahitā—


pli: siyā pārājikāpattikkhandhena, siyā saṅghādisesāpattikkhandhena, siyā thullaccayāpattikkhandhena, siyā pācittiyāpattikkhandhena, siyā dukkaṭāpattikkhandhena.


pli: Channaṁ āpattisamuṭṭhānānaṁ ekena samuṭṭhānena samuṭṭhanti—


pli: kāyato ca vācato ca cittato ca samuṭṭhanti.


pli: Sattannaṁ samathānaṁ tīhi samathehi sammanti—


pli: siyā sammukhāvinayena ca paṭiññātakaraṇena ca, siyā sammukhāvinayena ca tiṇavatthārakena ca.


pli: Ṭhapetvā satta āpattiyo satta āpattikkhandhe, avasesā āpattiyo catunnaṁ vipattīnaṁ kati vipattiyo bhajanti?


pli: Sattannaṁ āpattikkhandhānaṁ katihi āpattikkhandhehi saṅgahitā?


pli: Channaṁ āpattisamuṭṭhānānaṁ katihi samuṭṭhānehi samuṭṭhanti?


pli: Catunnaṁ adhikaraṇānaṁ katamaṁ adhikaraṇaṁ?


pli: Sattannaṁ samathānaṁ katihi samathehi sammanti?


pli: Ṭhapetvā satta āpattiyo satta āpattikkhandhe avasesā āpattiyo catunnaṁ vipattīnaṁ na katamaṁ vipattiṁ bhajanti?


pli: Sattannaṁ āpattikkhandhānaṁ na katamena āpattikkhandhena saṅgahitā.


pli: Channaṁ āpattisamuṭṭhānānaṁ na katamena āpattisamuṭṭhānena samuṭṭhanti.


pli: Catunnaṁ adhikaraṇānaṁ na katamaṁ adhikaraṇaṁ.


pli: Sattannaṁ samathānaṁ na katamena samathena sammanti.


pli: Taṁ kissa hetu?


pli: Ṭhapetvā satta āpattiyo satta āpattikkhandhe, natthaññā āpattiyoti.


pli: Adhikaraṇapaccayavāro niṭṭhito pañcamo.


pli: Antarapeyyālaṁ niṭṭhitaṁ.


pli: Tassuddānaṁ


pli: Katipucchā samuṭṭhānā,


pli: katāpatti tatheva ca;


pli: Samuṭṭhānā vipatti ca,


pli: tathādhikaraṇena cāti.


title_pli: Parivāra 5. Samathabheda

pli: 5. Samathabheda


pli: 1. Adhikaraṇapariyāyavāra


pli: Vivādādhikaraṇassa—


pli: kiṁ pubbaṅgamaṁ?


pli: Kati ṭhānāni?


pli: Kati vatthūni?


pli: Kati bhūmiyo?


pli: Kati mūlāni?


pli: Katihākārehi vivadati?


pli: Vivādādhikaraṇaṁ katihi samathehi sammati?


pli: Anuvādādhikaraṇassa—


pli: Katihākārehi anuvadati?


pli: Anuvādādhikaraṇaṁ katihi samathehi sammati?


pli: Āpattādhikaraṇassa—


pli: Katihākārehi āpattiṁ āpajjati?


pli: Āpattādhikaraṇaṁ katihi samathehi sammati?


pli: Kiccādhikaraṇassa—


pli: Katihākārehi kiccaṁ jāyati?


pli: Kiccādhikaraṇaṁ katihi samathehi sammati?


pli: Vivādādhikaraṇassa kiṁ pubbaṅgamanti?


pli: Lobho pubbaṅgamo, doso pubbaṅgamo, moho pubbaṅgamo, alobho pubbaṅgamo, adoso pubbaṅgamo, amoho pubbaṅgamo.


pli: Kati ṭhānānīti?


pli: Aṭṭhārasa bhedakaravatthūni ṭhānāni.


pli: Kati vatthūnīti?


pli: Aṭṭhārasa bhedakaravatthūni.


pli: Kati bhūmiyoti?


pli: Aṭṭhārasa bhedakaravatthūni bhūmiyo.


pli: Kati hetūti?


pli: tayo kusalahetū, tayo akusalahetū, tayo abyākatahetū.


pli: Kati mūlānīti?


pli: Dvādasa mūlāni.


pli: Katihākārehi vivadatīti?


pli: Dvīhākārehi vivadati—


pli: dhammadiṭṭhi vā adhammadiṭṭhi vā.


pli: Vivādādhikaraṇaṁ katihi samathehi sammatīti?


pli: Vivādādhikaraṇaṁ dvīhi samathehi sammati—


pli: sammukhāvinayena ca yebhuyyasikāya ca.


pli: Anuvādādhikaraṇassa kiṁ pubbaṅgamanti?


pli: Lobho pubbaṅgamo, doso pubbaṅgamo, moho pubbaṅgamo, alobho pubbaṅgamo, adoso pubbaṅgamo, amoho pubbaṅgamo.


pli: Kati ṭhānānīti?


pli: Catasso vipattiyo ṭhānāni.


pli: Kati vatthūnīti?


pli: Catasso vipattiyo vatthūni.


pli: Kati bhūmiyoti?


pli: Catasso vipattiyo bhūmiyo.


pli: Kati hetūti?


pli: tayo kusalahetū, tayo akusalahetū, tayo abyākatahetū.


pli: Kati mūlānīti?


pli: Cuddasa mūlāni.


pli: Katihākārehi anuvadatīti?


pli: Dvīhākārehi anuvadati—


pli: vatthuto vā āpattito vā.


pli: Anuvādādhikaraṇaṁ katihi samathehi sammatīti?


pli: Anuvādādhikaraṇaṁ catūhi samathehi sammati—


pli: sammukhāvinayena ca sativinayena ca amūḷhavinayena ca tassapāpiyasikāya ca.


pli: Āpattādhikaraṇassa kiṁ pubbaṅgamanti?


pli: Lobho pubbaṅgamo, doso pubbaṅgamo, moho pubbaṅgamo, alobho pubbaṅgamo, adoso pubbaṅgamo, amoho pubbaṅgamo.


pli: Kati ṭhānānīti?


pli: Satta āpattikkhandhā ṭhānāni.


pli: Kati vatthūnīti?


pli: Satta āpattikkhandhā vatthūni.


pli: Kati bhūmiyoti?


pli: Satta āpattikkhandhā bhūmiyo.


pli: Kati hetūti?


pli: tayo akusalahetū, tayo abyākatahetū.


pli: Kati mūlānīti?


pli: Cha āpattisamuṭṭhānāni mūlāni.


pli: Katihākārehi āpattiṁ āpajjatīti?


pli: Chahākārehi āpattiṁ āpajjati—


pli: alajjitā, aññāṇatā, kukkuccapakatatā, akappiye kappiyasaññitā, kappiye akappiyasaññitā, satisammosā.


pli: Āpattādhikaraṇaṁ katihi samathehi sammatīti?


pli: Āpattādhikaraṇaṁ tīhi samathehi sammati—


pli: sammukhāvinayena ca paṭiññātakaraṇena ca, sammukhāvinayena ca tiṇavatthārakena ca.


pli: Kiccādhikaraṇassa kiṁ pubbaṅgamanti?


pli: Lobho pubbaṅgamo, doso pubbaṅgamo, moho pubbaṅgamo, alobho pubbaṅgamo, adoso pubbaṅgamo, amoho pubbaṅgamo.


pli: Kati ṭhānānīti?


pli: Cattāri kammāni ṭhānāni.


pli: Kati vatthūnīti?


pli: Cattāri kammāni vatthūni.


pli: Kati bhūmiyoti?


pli: Cattāri kammāni bhūmiyo.


pli: Kati hetūti?


pli: tayo kusalahetū, tayo akusalahetū, tayo abyākatahetū.


pli: Kati mūlānīti?


pli: Katihākārehi kiccaṁ jāyatīti?


pli: Dvīhākārehi kiccaṁ jāyati—


pli: ñattito vā apalokanato vā.


pli: Kiccādhikaraṇaṁ katihi samathehi sammatīti?


pli: Kiccādhikaraṇaṁ ekena samathena sammati—


pli: sammukhāvinayena.


pli: Kati samathā?


pli: Satta samathā.


pli: Sammukhāvinayo, sativinayo, amūḷhavinayo, paṭiññātakaraṇaṁ, yebhuyyasikā, tassapāpiyasikā, tiṇavatthārako—


pli: ime satta samathā.


pli: Siyā ime satta samathā dasa samathā honti, dasa samathā satta samathā honti vatthuvasena pariyāyena?


pli: Kathañca siyā?


pli: Vivādādhikaraṇassa dve samathā, anuvādādhikaraṇassa cattāro samathā, āpattādhikaraṇassa tayo samathā, kiccādhikaraṇassa eko samatho.


pli: Evaṁ ime satta samathā dasa samathā honti, dasa samathā satta samathā honti vatthuvasena pariyāyena.


pli: Pariyāyavāro niṭṭhito chaṭṭho.


pli: 2. Sādhāraṇavāra


pli: Kati samathā vivādādhikaraṇassa sādhāraṇā?


pli: Kati samathā vivādādhikaraṇassa asādhāraṇā?


pli: Kati samathā anuvādādhikaraṇassa sādhāraṇā?


pli: Kati samathā anuvādādhikaraṇassa asādhāraṇā?


pli: Kati samathā āpattādhikaraṇassa sādhāraṇā?


pli: Kati samathā āpattādhikaraṇassa asādhāraṇā?


pli: Kati samathā kiccādhikaraṇassa sādhāraṇā?


pli: Kati samathā kiccādhikaraṇassa asādhāraṇā?


pli: Dve samathā vivādādhikaraṇassa sādhāraṇā—


pli: sammukhāvinayo, yebhuyyasikā.


pli: Pañca samathā vivādādhikaraṇassa asādhāraṇā—


pli: sativinayo, amūḷhavinayo, paṭiññātakaraṇaṁ, tassapāpiyasikā, tiṇavatthārako.


pli: Cattāro samathā anuvādādhikaraṇassa sādhāraṇā—


pli: sammukhāvinayo, sativinayo, amūḷhavinayo, tassapāpiyasikā.


pli: Tayo samathā anuvādādhikaraṇassa asādhāraṇā—


pli: Tayo samathā āpattādhikaraṇassa sādhāraṇā—


pli: Cattāro samathā āpattādhikaraṇassa asādhāraṇā—


pli: yebhuyyasikā, sativinayo, amūḷhavinayo, tassapāpiyasikā.


pli: Eko samatho kiccādhikaraṇassa sādhāraṇo—


pli: sammukhāvinayo.


pli: Cha samathā kiccādhikaraṇassa asādhāraṇā—


pli: yebhuyyasikā, sativinayo, amūḷhavinayo, paṭiññātakaraṇaṁ, tassapāpiyasikā, tiṇavatthārako.


pli: Sādhāraṇavāro niṭṭhito sattamo.


pli: 3. Tabbhāgiyavāra


pli: Kati samathā vivādādhikaraṇassa tabbhāgiyā?


pli: Kati samathā vivādādhikaraṇassa aññabhāgiyā?


pli: Kati samathā anuvādādhikaraṇassa tabbhāgiyā?


pli: Kati samathā anuvādādhikaraṇassa aññabhāgiyā?


pli: Kati samathā āpattādhikaraṇassa tabbhāgiyā?


pli: Kati samathā āpattādhikaraṇassa aññabhāgiyā?


pli: Kati samathā kiccādhikaraṇassa tabbhāgiyā?


pli: Kati samathā kiccādhikaraṇassa aññabhāgiyā?


pli: Dve samathā vivādādhikaraṇassa tabbhāgiyā—


pli: sammukhāvinayo, yebhuyyasikā.


pli: Pañca samathā vivādādhikaraṇassa aññabhāgiyā—


pli: sativinayo, amūḷhavinayo, paṭiññātakaraṇaṁ, tassapāpiyasikā, tiṇavatthārako.


pli: Cattāro samathā anuvādādhikaraṇassa tabbhāgiyā—


pli: sammukhāvinayo, sativinayo, amūḷhavinayo, tassapāpiyasikā.


pli: Tayo samathā anuvādādhikaraṇassa aññabhāgiyā—


pli: Tayo samathā āpattādhikaraṇassa tabbhāgiyā—


pli: Cattāro samathā āpattādhikaraṇassa aññabhāgiyā—


pli: yebhuyyasikā, sativinayo, amūḷhavinayo, tassapāpiyasikā.


pli: Eko samatho kiccādhikaraṇassa tabbhāgiyo—


pli: sammukhāvinayo.


pli: Cha samathā kiccādhikaraṇassa aññabhāgiyā—


pli: yebhuyyasikā, sativinayo, amūḷhavinayo, paṭiññātakaraṇaṁ, tassapāpiyasikā, tiṇavatthārako.


pli: Tabbhāgiyavāro niṭṭhito aṭṭhamo.


pli: 4. Samathāsamathassasādhāraṇavāra


pli: Samathā samathassa sādhāraṇā, samathā samathassa asādhāraṇā.


pli: Siyā samathā samathassa sādhāraṇā, siyā samathā samathassa asādhāraṇā.


pli: Kathaṁ siyā samathā samathassa sādhāraṇā?


pli: Kathaṁ siyā samathā samathassa asādhāraṇā?


pli: Yebhuyyasikā sammukhāvinayassa sādhāraṇā, sativinayassa amūḷhavinayassa paṭiññātakaraṇassa tassapāpiyasikāya tiṇavatthārakassa asādhāraṇā.


pli: Sativinayo sammukhāvinayassa sādhāraṇo, amūḷhavinayassa paṭiññātakaraṇassa tassapāpiyasikāya tiṇavatthārakassa yebhuyyasikāya asādhāraṇo.


pli: Amūḷhavinayo sammukhāvinayassa sādhāraṇo, paṭiññātakaraṇassa tassapāpiyasikāya tiṇavatthārakassa yebhuyyasikāya sativinayassa asādhāraṇo.


pli: Paṭiññātakaraṇaṁ sammukhāvinayassa sādhāraṇaṁ, tassapāpiyasikāya tiṇavatthārakassa yebhuyyasikāya sativinayassa amūḷhavinayassa asādhāraṇaṁ.


pli: Tassapāpiyasikā sammukhāvinayassa sādhāraṇā, tiṇavatthārakassa yebhuyyasikāya sativinayassa amūḷhavinayassa paṭiññātakaraṇassa asādhāraṇā.


pli: Tiṇavatthārako sammukhāvinayassa sādhāraṇo, yebhuyyasikāya sativinayassa amūḷhavinayassa paṭiññātakaraṇassa tassapāpiyasikāya asādhāraṇo.


pli: Evaṁ siyā samathā samathassa sādhāraṇā;


pli: evaṁ siyā samathā samathassa asādhāraṇā.


pli: Samathā samathassa sādhāraṇavāro niṭṭhito navamo.


pli: 5. Samathāsamathassatabbhāgiyavāra


pli: Samathā samathassa tabbhāgiyā, samathā samathassa aññabhāgiyā.


pli: Siyā samathā samathassa tabbhāgiyā, siyā samathā samathassa aññabhāgiyā.


pli: Kathaṁ siyā samathā samathassa tabbhāgiyā?


pli: Kathaṁ siyā samathā samathassa aññabhāgiyā?


pli: Yebhuyyasikā sammukhāvinayassa tabbhāgiyā, sativinayassa amūḷhavinayassa paṭiññātakaraṇassa tassapāpiyasikāya tiṇavatthārakassa aññabhāgiyā.


pli: Sativinayo sammukhāvinayassa tabbhāgiyo, amūḷhavinayassa paṭiññātakaraṇassa tassapāpiyasikāya tiṇavatthārakassa yebhuyyasikāya aññabhāgiyo.


pli: Amūḷhavinayo sammukhāvinayassa tabbhāgiyo, paṭiññātakaraṇassa tassapāpiyasikāya tiṇavatthārakassa yebhuyyasikāya sativinayassa aññabhāgiyo.


pli: Paṭiññātakaraṇaṁ sammukhāvinayassa tabbhāgiyaṁ, tassapāpiyasikāya tiṇavatthārakassa yebhuyyasikāya sativinayassa amūḷhavinayassa aññabhāgiyaṁ.


pli: Tassapāpiyasikā sammukhāvinayassa tabbhāgiyā, tiṇavatthārakassa yebhuyyasikāya sativinayassa amūḷhavinayassa paṭiññātakaraṇassa aññabhāgiyā.


pli: Tiṇavatthārako sammukhāvinayassa tabbhāgiyo, yebhuyyasikāya sativinayassa amūḷhavinayassa paṭiññātakaraṇassa tassapāpiyasikāya aññabhāgiyo.


pli: Evaṁ siyā samathā samathassa tabbhāgiyā, evaṁ siyā samathā samathassa aññabhāgiyā.


pli: Samathā samathassa tabbhāgiyavāro niṭṭhito dasamo.


pli: 6. Samathasammukhāvinayavāra


pli: Samatho sammukhāvinayo, sammukhāvinayo samatho?


pli: Samatho yebhuyyasikā, yebhuyyasikā samatho?


pli: Samatho sativinayo, sativinayo samatho?


pli: Samatho amūḷhavinayo, amūḷhavinayo samatho?


pli: Samatho paṭiññātakaraṇaṁ, paṭiññātakaraṇaṁ samatho?


pli: Samatho tassapāpiyasikā, tassapāpiyasikā samatho?


pli: Samatho tiṇavatthārako, tiṇavatthārako samatho?


pli: Yebhuyyasikā sativinayo amūḷhavinayo paṭiññātakaraṇaṁ tassapāpiyasikā tiṇavatthārako—


pli: ime samathā samathā, no sammukhāvinayo.


pli: Sammukhāvinayo samatho ceva sammukhāvinayo ca.


pli: Sativinayo amūḷhavinayo paṭiññātakaraṇaṁ tassapāpiyasikā tiṇavatthārako sammukhāvinayo—


pli: ime samathā samathā, no yebhuyyasikā.


pli: Yebhuyyasikā samatho ceva yebhuyyasikā ca.


pli: Amūḷhavinayo paṭiññātakaraṇaṁ tassapāpiyasikā tiṇavatthārako sammukhāvinayo yebhuyyasikā—


pli: ime samathā samathā, no sativinayo.


pli: Sativinayo samatho ceva sativinayo ca.


pli: Paṭiññātakaraṇaṁ tassapāpiyasikā tiṇavatthārako sammukhāvinayo yebhuyyasikā sativinayo—


pli: ime samathā samathā, no amūḷhavinayo.


pli: Amūḷhavinayo samatho ceva amūḷhavinayo ca.


pli: Tassapāpiyasikā tiṇavatthārako sammukhāvinayo yebhuyyasikā sativinayo amūḷhavinayo—


pli: ime samathā samathā, no paṭiññātakaraṇaṁ.


pli: Paṭiññātakaraṇaṁ samatho ceva paṭiññātakaraṇañca.


pli: Tiṇavatthārako sammukhāvinayo yebhuyyasikā sativinayo amūḷhavinayo paṭiññātakaraṇaṁ—


pli: ime samathā samathā, no tassapāpiyasikā.


pli: Tassapāpiyasikā samatho ceva tassapāpiyasikā ca.


pli: Sammukhāvinayo yebhuyyasikā sativinayo amūḷhavinayo paṭiññātakaraṇaṁ tassapāpiyasikā—


pli: ime samathā samathā, no tiṇavatthārako.


pli: Tiṇavatthārako samatho ceva tiṇavatthārako ca.


pli: 7. Vinayavāra


pli: Vinayo sammukhāvinayo, sammukhāvinayo vinayo?


pli: Vinayo yebhuyyasikā, yebhuyyasikā vinayo?


pli: Vinayo sativinayo, sativinayo vinayo?


pli: Vinayo amūḷhavinayo, amūḷhavinayo vinayo?


pli: Vinayo paṭiññātakaraṇaṁ, paṭiññātakaraṇaṁ vinayo?


pli: Vinayo tassapāpiyasikā, tassapāpiyasikā vinayo?


pli: Vinayo tiṇavatthārako, tiṇavatthārako vinayo?


pli: Vinayo siyā sammukhāvinayo siyā na sammukhāvinayo.


pli: Sammukhāvinayo vinayo ceva sammukhāvinayo ca.


pli: Vinayo siyā yebhuyyasikā, siyā na yebhuyyasikā.


pli: Yebhuyyasikā vinayo ceva yebhuyyasikā ca.


pli: Vinayo siyā sativinayo, siyā na sativinayo.


pli: Sativinayo vinayo ceva sativinayo ca.


pli: Vinayo siyā amūḷhavinayo, siyā na amūḷhavinayo.


pli: Amūḷhavinayo vinayo ceva amūḷhavinayo ca.


pli: Vinayo siyā paṭiññātakaraṇaṁ, siyā na paṭiññātakaraṇaṁ.


pli: Paṭiññātakaraṇaṁ vinayo ceva paṭiññātakaraṇañca.


pli: Vinayo siyā tassapāpiyasikā, siyā na tassapāpiyasikā.


pli: Tassapāpiyasikā vinayo ceva tassapāpiyasikā ca.


pli: Vinayo siyā tiṇavatthārako, siyā na tiṇavatthārako.


pli: Tiṇavatthārako vinayo ceva tiṇavatthārako ca.


pli: Vinayavāro niṭṭhito dvādasamo.


pli: 8. Kusalavāra


pli: Sammukhāvinayo kusalo akusalo abyākato?


pli: Yebhuyyasikā kusalā akusalā abyākatā?


pli: Sativinayo kusalo akusalo abyākato?


pli: Amūḷhavinayo kusalo akusalo abyākato?


pli: Paṭiññātakaraṇaṁ kusalaṁ akusalaṁ abyākataṁ?


pli: Tassapāpiyasikā kusalā akusalā abyākatā?


pli: Tiṇavatthārako kusalo akusalo abyākato?


pli: Sammukhāvinayo siyā kusalo, siyā abyākato.


pli: Natthi sammukhāvinayo akusalo.


pli: Yebhuyyasikā siyā kusalā, siyā akusalā, siyā abyākatā.


pli: Sativinayo siyā kusalo, siyā akusalo, siyā abyākato.


pli: Amūḷhavinayo siyā kusalo, siyā akusalo, siyā abyākato.


pli: Paṭiññātakaraṇaṁ siyā kusalaṁ, siyā akusalaṁ, siyā abyākataṁ.


pli: Tassapāpiyasikā siyā kusalā, siyā akusalā siyā abyākatā.


pli: Tiṇavatthārako siyā kusalo, siyā akusalo, siyā abyākato.


pli: Vivādādhikaraṇaṁ kusalaṁ akusalaṁ abyākataṁ.


pli: Anuvādādhikaraṇaṁ kusalaṁ akusalaṁ abyākataṁ.


pli: Āpattādhikaraṇaṁ kusalaṁ akusalaṁ abyākataṁ.


pli: Kiccādhikaraṇaṁ kusalaṁ akusalaṁ abyākataṁ.


pli: Vivādādhikaraṇaṁ siyā kusalaṁ, siyā akusalaṁ, siyā abyākataṁ.


pli: Anuvādādhikaraṇaṁ siyā kusalaṁ, siyā akusalaṁ, siyā abyākataṁ.


pli: Āpattādhikaraṇaṁ siyā akusalaṁ, siyā abyākataṁ.


pli: Natthi āpattādhikaraṇaṁ kusalaṁ.


pli: Kiccādhikaraṇaṁ siyā kusalaṁ, siyā akusalaṁ, siyā abyākataṁ.


pli: Kusalavāro niṭṭhito terasamo.


pli: 9. Yatthavāra, pucchāvāra


pli: Yattha yebhuyyasikā labbhati, tattha sammukhāvinayo labbhati;


pli: yattha sammukhāvinayo labbhati, tattha yebhuyyasikā labbhati.


pli: Na tattha sativinayo labbhati, na tattha amūḷhavinayo labbhati, na tattha paṭiññātakaraṇaṁ labbhati, na tattha tassapāpiyasikā labbhati, na tattha tiṇavatthārako labbhati.


pli: Yattha sativinayo labbhati, tattha sammukhāvinayo labbhati;


pli: yattha sammukhāvinayo labbhati, tattha sativinayo labbhati.


pli: Na tattha amūḷhavinayo labbhati, na tattha paṭiññātakaraṇaṁ labbhati, na tattha tassapāpiyasikā labbhati, na tattha tiṇavatthārako labbhati, na tattha yebhuyyasikā labbhati.


pli: Yattha amūḷhavinayo labbhati, tattha sammukhāvinayo labbhati;


pli: yattha sammukhāvinayo labbhati, tattha amūḷhavinayo labbhati.


pli: Na tattha paṭiññātakaraṇaṁ labbhati, na tattha tassapāpiyasikā labbhati, na tattha tiṇavatthārako labbhati, na tattha yebhuyyasikā labbhati, na tattha sativinayo labbhati.


pli: Yattha paṭiññātakaraṇaṁ labbhati, tattha sammukhāvinayo labbhati;


pli: yattha sammukhāvinayo labbhati, tattha paṭiññātakaraṇaṁ labbhati.


pli: Na tattha tassapāpiyasikā labbhati, na tattha tiṇavatthārako labbhati, na tattha yebhuyyasikā labbhati, na tattha sativinayo labbhati, na tattha amūḷhavinayo labbhati.


pli: Yattha tassapāpiyasikā labbhati, tattha sammukhāvinayo labbhati;


pli: yattha sammukhāvinayo labbhati, tattha tassapāpiyasikā labbhati.


pli: Na tattha tiṇavatthārako labbhati, na tattha yebhuyyasikā labbhati, na tattha sativinayo labbhati, na tattha amūḷhavinayo labbhati, na tattha paṭiññātakaraṇaṁ labbhati.


pli: Yattha tiṇavatthārako labbhati, tattha sammukhāvinayo labbhati;


pli: yattha sammukhāvinayo labbhati, tattha tiṇavatthārako labbhati.


pli: Na tattha yebhuyyasikā labbhati, na tattha sativinayo labbhati, na tattha amūḷhavinayo labbhati, na tattha paṭiññātakaraṇaṁ labbhati, na tattha tassapāpiyasikā labbhati.


pli: Yattha yebhuyyasikā tattha sammukhāvinayo;


pli: yattha sammukhāvinayo tattha yebhuyyasikā.


pli: Na tattha sativinayo, na tattha amūḷhavinayo, na tattha paṭiññātakaraṇaṁ, na tattha tassapāpiyasikā, na tattha tiṇavatthārako.


pli: Yattha sativinayo tattha sammukhāvinayo;


pli: yattha sammukhāvinayo tattha sativinayo.


pli: Na tattha amūḷhavinayo, na tattha paṭiññātakaraṇaṁ, na tattha tassapāpiyasikā, na tattha tiṇavatthārako, na tattha yebhuyyasikā.


pli: Sammukhāvinayaṁ kātuna mūlaṁ …pe….


pli: Yattha tiṇavatthārako tattha sammukhāvinayo;


pli: yattha sammukhāvinayo tattha tiṇavatthārako.


pli: Na tattha yebhuyyasikā, na tattha sativinayo, na tattha amūḷhavinayo, na tattha paṭiññātakaraṇaṁ, na tattha tassapāpiyasikā.


pli: Cakkapeyyālaṁ.


pli: Yatthavāro niṭṭhito cuddasamo.


pli: 10. Samathavāra, vissajjanāvāra


pli: Yasmiṁ samaye sammukhāvinayena ca yebhuyyasikāya ca adhikaraṇaṁ vūpasammati, yattha yebhuyyasikā labbhati tattha sammukhāvinayo labbhati, yattha sammukhāvinayo labbhati tattha yebhuyyasikā labbhati.


pli: Na tattha sativinayo labbhati, na tattha amūḷhavinayo labbhati, na tattha paṭiññātakaraṇaṁ labbhati, na tattha tassapāpiyasikā labbhati, na tattha tiṇavatthārako labbhati.


pli: Yasmiṁ samaye sammukhāvinayena ca sativinayena ca adhikaraṇaṁ vūpasammati, yattha sativinayo labbhati tattha sammukhāvinayo labbhati, yattha sammukhāvinayo labbhati tattha sativinayo labbhati.


pli: Na tattha amūḷhavinayo labbhati, na tattha paṭiññātakaraṇaṁ labbhati, na tattha tassapāpiyasikā labbhati, na tattha tiṇavatthārako labbhati, na tattha yebhuyyasikā labbhati.


pli: Yasmiṁ samaye sammukhāvinayena ca amūḷhavinayena ca adhikaraṇaṁ vūpasammati, yattha amūḷhavinayo labbhati tattha sammukhāvinayo labbhati, yattha sammukhāvinayo labbhati tattha amūḷhavinayo labbhati.


pli: Na tattha paṭiññātakaraṇaṁ labbhati, na tattha tassapāpiyasikā labbhati, na tattha tiṇavatthārako labbhati, na tattha yebhuyyasikā labbhati, na tattha sativinayo labbhati.


pli: Yasmiṁ samaye sammukhāvinayena ca paṭiññātakaraṇena ca adhikaraṇaṁ vūpasammati, yattha paṭiññātakaraṇaṁ labbhati tattha sammukhāvinayo labbhati, yattha sammukhāvinayo labbhati tattha paṭiññātakaraṇaṁ labbhati.


pli: Na tattha tassapāpiyasikā labbhati, na tattha tiṇavatthārako labbhati, na tattha yebhuyyasikā labbhati, na tattha sativinayo labbhati, na tattha amūḷhavinayo labbhati.


pli: Yasmiṁ samaye sammukhāvinayena ca tassapāpiyasikāya ca adhikaraṇaṁ vūpasammati, yattha tassapāpiyasikā labbhati tattha sammukhāvinayo labbhati, yattha sammukhāvinayo labbhati tattha tassapāpiyasikā labbhati.


pli: Na tattha tiṇavatthārako labbhati, na tattha yebhuyyasikā labbhati, na tattha sativinayo labbhati, na tattha amūḷhavinayo labbhati, na tattha paṭiññātakaraṇaṁ labbhati.


pli: Yasmiṁ samaye sammukhāvinayena ca tiṇavatthārakena ca adhikaraṇaṁ vūpasammati, yattha tiṇavatthārako labbhati tattha sammukhāvinayo labbhati, yattha sammukhāvinayo labbhati tattha tiṇavatthārako labbhati.


pli: Na tattha yebhuyyasikā labbhati, na tattha sativinayo labbhati, na tattha amūḷhavinayo labbhati, na tattha paṭiññātakaraṇaṁ labbhati, na tattha tassapāpiyasikā labbhati.


pli: Samathavāro niṭṭhito pannarasamo.


pli: 11. Saṁsaṭṭhavāra


pli: Adhikaraṇanti vā samathāti vā ime dhammā saṁsaṭṭhā udāhu visaṁsaṭṭhā?


pli: Labbhā ca panimesaṁ dhammānaṁ vinibbhujitvā vinibbhujitvā nānākaraṇaṁ paññāpetunti?


pli: Adhikaraṇanti vā samathāti vā ime dhammā visaṁsaṭṭhā, no saṁsaṭṭhā.


pli: Labbhā ca panimesaṁ dhammānaṁ vinibbhujitvā vinibbhujitvā nānākaraṇaṁ paññāpetunti.


pli: So—“mā hevan”tissa vacanīyo.


pli: Adhikaraṇanti vā samathāti vā ime dhammā saṁsaṭṭhā, no visaṁsaṭṭhā.


pli: No ca labbhā imesaṁ dhammānaṁ vinibbhujitvā vinibbhujitvā nānākaraṇaṁ paññāpetuṁ.


pli: Taṁ kissa hetu?


pli: Nanu vuttaṁ bhagavatā—


pli: “cattārimāni, bhikkhave, adhikaraṇāni, satta samathā.


pli: Adhikaraṇā samathehi sammanti, samathā adhikaraṇehi sammanti.


pli: Evaṁ, ime dhammā saṁsaṭṭhā no visaṁsaṭṭhā;


pli: no ca labbhā imesaṁ dhammānaṁ vinibbhujitvā vinibbhujitvā nānākaraṇaṁ paññāpetun”ti.


pli: Saṁsaṭṭhavāro niṭṭhito soḷasamo.


pli: 12. Sammativāra


pli: Vivādādhikaraṇaṁ katihi samathehi sammati?


pli: Anuvādādhikaraṇaṁ katihi samathehi sammati?


pli: Āpattādhikaraṇaṁ katihi samathehi sammati?


pli: Kiccādhikaraṇaṁ katihi samathehi sammati?


pli: Vivādādhikaraṇaṁ dvīhi samathehi sammati—


pli: sammukhāvinayena ca yebhuyyasikāya ca.


pli: Anuvādādhikaraṇaṁ catūhi samathehi sammati—


pli: sammukhāvinayena ca sativinayena ca amūḷhavinayena ca tassapāpiyasikāya ca.


pli: Āpattādhikaraṇaṁ tīhi samathehi sammati—


pli: sammukhāvinayena ca paṭiññātakaraṇena ca tiṇavatthārakena ca.


pli: Kiccādhikaraṇaṁ ekena samathena sammati—


pli: sammukhāvinayena.


pli: Vivādādhikaraṇañca anuvādādhikaraṇañca katihi samathehi sammanti?


pli: Vivādādhikaraṇañca anuvādādhikaraṇañca pañcahi samathehi sammanti—


pli: sammukhāvinayena ca yebhuyyasikāya ca sativinayena ca amūḷhavinayena ca tassapāpiyasikāya ca.


pli: Vivādādhikaraṇañca āpattādhikaraṇañca katihi samathehi sammanti?


pli: Vivādādhikaraṇañca āpattādhikaraṇañca catūhi samathehi sammanti—


pli: sammukhāvinayena ca yebhuyyasikāya ca paṭiññātakaraṇena ca tiṇavatthārakena ca.


pli: Vivādādhikaraṇañca kiccādhikaraṇañca katihi samathehi sammanti?


pli: Vivādādhikaraṇañca kiccādhikaraṇañca dvīhi samathehi sammanti—


pli: Anuvādādhikaraṇañca āpattādhikaraṇañca katihi samathehi sammanti?


pli: Anuvādādhikaraṇañca āpattādhikaraṇañca chahi samathehi sammanti—


pli: sammukhāvinayena ca sativinayena ca amūḷhavinayena ca paṭiññātakaraṇena ca tassapāpiyasikāya ca tiṇavatthārakena ca.


pli: Anuvādādhikaraṇañca kiccādhikaraṇañca katihi samathehi sammanti?


pli: Anuvādādhikaraṇañca kiccādhikaraṇañca catūhi samathehi sammanti—